Nak hantar isteri, anak atau diri sendiri boleh, kata Azmin kepada pencabarnya di Gombak

Menteri Kanan Perdagangan Antarabangsa dan Industri Mohamed Azmin Ali mengalu-alukan cabaran daripada penentangnya di kerusi Parlimen Gombak pada Pilihan Raya Umum ke-15 (PRU15) akan datang selepas Presiden PKR Anwar Ibrahim baru-baru ini membayangkan akan bertanding di kawasan majoriti Melayu itu.
Azmin membidas presiden PKR itu yang mengesahkan akan meninggalkan kerusi Port Dickson untuk bertanding di kerusi yang disandang oleh “pengkhianat”.
"Ada orang nak datang Gombak, silakan. Saya anak jantan. Nak hantar isteri boleh, anak pun boleh.
“Kalau berani hantar diri sendiri," katanya pada ucapan perasmian jentera pilihan raya Bersatu di Shah Alam, Selangor hari ini.
Azmin memenangi kerusi Gombak pada 2018 selepas menewaskan calon PAS dan Umno dengan majoriti 48,721.
Azmin dikatakan sebagai pengkhianat selepas mengetuai sekumpulan ahli Parlimen meninggalkan PKR pada 2020 ketika “Langkah Sheraton” yang menyaksikan Pakatan Harapan (PH) tumbang.
Ia berlaku selepas perdana menteri pada ketika itu, Dr Mahathir Mohamad meletakkan jawatan.
Azmin yang juga ahli Majlis Pimpinan Tertinggi Bersatu berkata, pengkhianat sebenar tidak menghormati mandat rakyat dengan bertanding kerusi yang dimenangi orang lain.
Azmin menyindir tindakan Anwar yang merancang Pilihan Raya Kecil (PRK) Port Dickson setelah mendapat pengampunan diraja pada 2018.
Anwar menang di Port Dickson setelah pilihan raya kecil di kerusi itu setelah penyandangnya, Danyal Balagopal Abdullah letak jawatan.
Menurut Azmin, “kerakusan” Anwar untuk menggantikan perdana menteri ketika itu sebelum persidangan Apec akan merugikan negara.
"Jika pemimpin dunia tahun dia (Mahathir) akan digantikan tidak lama selepas persidangan, siapa akan dengar cakap dia?"
Dalam pada itu, Azmin berkata rakyat sedang membuat perbandingan antara ketiga-tiga kerajaan yang telah mentadbir negara, iaitu Barisan Nasional (BN), PH dan Perikatan Nasional (PN).
"Berdasarkan rekod, saya yakin rakyat akan memilih PN," katanya.


27.1% kanak-kanak lengkap divaksinasi, 44.2% terima dos pertama

Seramai 961,597 atau 27.1% kanak-kanak berumur lima hingga 11 tahun di negara ini lengkap menerima vaksin di bawah Program Imunisasi Covid-19 Kebangsaan untuk Kanak-kanak (PICKids) setakat semalam.Menurut laman web CovidNow, seramai 1,569,286 kanak-kanak atau 44.2% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, seramai 2,899,554 atau 93.2% telah lengkap vaksinasi manakala 2,997,051 atau 96.3% menerima sekurang-kurangnya satu dos vaksin.Dalam masa sama, sejumlah 16,049,816 atau 68.2% golongan dewasa telah menerima dos penggalak manakala 22,969,639 atau 97.6% telah lengkap dua dos dan 23,245,044 atau 98.8% menerima sekurang-kurangnya satu dos vaksin Covid-19.Bagi pemberian dos harian pula, sebanyak 28,466 dos vaksin Covid-19 diberikan semalam melibatkan 9,672 dos pertama, 15,534 dos kedua dan 3,260 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,478,577. Sementara itu, menurut portal GitHub kementerian kesihatan, sebanyak enam kes kematian akibat Covid-19 direkodkan semalam dengan dua kes dilaporkan di Kuala Lumpur dan masing-masing satu kes di Selangor, Perlis, Kedah dan Johor.


PN akan hantar delegasi bincang terma perjanjian belum dipenuhi dengan PM

Perikatan Nasional (PN) hari ini berkata ia mengadakan pertemuan dengan Perdana Menteri Ismail Sabri Yaakob bagi membincangkan terma perjanjiannya dengan gabungan itu, mendakwa ia tidak dilaksanakan sepenuhnya.
Setiausaha Agung PN Hamzah Zainudin berkata mesyuarat Majlis Tertinggi gabungan itu semalam, yang dipengerusikan Muhyiddin Yassin melahirkan kekecewaan terhadap tindakan Ismail yang tidak bersungguh dalam memenuhi terma dalam perjanjian itu.

“Mesyuarat juga melahirkan rasa kecewa terhadap tindakan perdana menteri yang dilihat tidak bersungguh dalam memenuhi terma-terma penting yang terkandung dalam perjanjian antara beliau dengan PN.
“PN akan menghantar delegasi untuk bertemu dengan Ismail bagi membincangkan pelaksanaan terma-terma perjanjian tersebut dalam masa yang terdekat.”
Pada Julai, Muhyiddin berkata beliau mengutarakan kepada Ismail beberapa perkara dalam perjanjian antara kedua-dua pihak untuk dipertimbangkan termasuk jawatan timbalan perdana menteri.
"Kita tidak minta lebih daripada (perjanjian) itu tetapi hanya soal pelantikan timbalan perdana menteri dan menteri, serta syarikat berkaitan kerajaan (GLC) dan badan-badan berkanun serta peruntukan kerajaan," katanya.
Menurut pegawai Muhyiddin, perjanjian mengenai lantikan timbalan perdana menteri itu turut disaksikan seorang menteri dari Umno.
“Ia ditandatangani oleh Muhyiddin dan perdana menteri pada 17 Ogos 2021 dan disaksikan oleh seorang menteri dari parti Bersatu dan seorang menteri dari parti Umno,” kata Marzuki Mohamad yang merupakan bekas ketua setiausaha sulit Muhyiddin ketika menjadi perdana menteri dalam sebuah kenyataan.


Pemerhati beri amaran lebih banyak lantikan seperti Nurul Izzah

Penganalisis politik menyuarakan kebimbangan bahawa lantikan ahli keluarga dalam pentadbiran negara dikhuatiri akan merebak sehingga jawatan menteri besar negeri-negeri bahkan jawatan-jawatan penting kerajaan.
James Chin dari University of Tasmania Australia menyifatkan lantikan melibatkan ahli keluarga bukan sesuatu yang baru berlaku di Malaysia bahkan menjadi satu realiti yang bertapak sejak negara mencapai kemerdekaan.
Katanya, situasi tersebut berlaku di kedua-dua belah pihak termasuk dalam kerajaan dan pembangkang buat jangka masa yang sangat lama sejak tahun 1950-an lagi.
Ianya boleh dilihat bermula dari keluarga Abdul Razak Hussein sehingga penglibatan keluarga Anwar Ibrahim selepas era reformasi tahun 1998.
“Perkara yang lebih membimbangkan saya ialah anak-anak nepotisme ini akan dipilih sebagai menteri besar, dipilih menjawat malah jawatan penting kerajaan,” katanya kepada MalaysiaNow.
“Saya tidak perlu menyebut sebarang nama, tetapi saya pasti semua orang tahu siapa yang (pernah) dilantik sebagai menteri besar sebanyak dua kali walaupun ditentang.”
Terbaru, Nurul Izzah Anwar, anak perempuan sulung perdana menteri dilantik sebagai penasihat kanan ekonomi dan kewangan kepada berkuat kuasa 3 Januari lalu.
Pendedahan yang dibuat melalui satu wawancara bersama akhbar bahasa Inggeris tempatan itu kemudian menerima kecaman hebat rakyat Malaysia yang mempersoalkan amalan nepotisme selain kredibiliti beliau yang tidak mempunyai kepakaran dalam bidang tersebut.
Anwar pula mempertahankan pelantikan itu dengan berkata Nurul Izzah layak untuk memegang jawatan tersebut walaupun tidak mempunyai latar belakang ekonomi mengaitkan jawatannya sebagai menteri kewangan pada era pemerintahan Dr Mahathir Mohamad tanpa memerlukan kelulusan yang berkaitan.
Nama Anwar, isterinya Wan Azizah Wan Ismail dan Nurul Izzah sering kali dikaitkan dengan amalan nepotisme dalam perjalanan parti PKR.
Sebelum ini, bekas-bekas pemimpin dah ahli PKR yang bertindak meninggalkan parti itu mendakwa Anwar dan ahli keluarganya menyebabkan parti itu berada dalam keadaan pecah belah, nepotisme dan kronisme hingga menjerumuskan parti itu kepada kehancuran.
Mengulas lanjut, Chin perbuatan tersebut merupakan salah satu ciri yang diamalkan oleh kerajaan-kerajaan nepotisme di beberapa bahagian di dunia dengan yang paling teruk sekali diamalkan di Asia Tenggara dan wilayah-wilayah kecil India.
“Kerana mereka mempunyai ramai keluarga politik, dan mereka melantik anak-anak mereka atau relatif untuk menjawat kedudukan yang berpengaruh.”
Sebelum ini pada era pentadbiran perdana menteri kelima, Abdullah Ahmad Badawi melantik menantunya, Khairy Jamaluddin sebagai orang penting di pejabat perdana menteri yang dikenali sebagai “Budak Tingkat Empat” ketika berusia 28 tahun.
Nurul Izzah pula pernah menjadi pemimpin utama dengan rekod paling tertinggi sebagai naib presiden PKR yang diasaskan oleh ibu bapanya sendiri.
Mengapa pelantikan Nurul Izzah dirahsiakan?
Dalam pada itu, seorang peguam menyuarakan kebimbangan lain melibatkan lantikan Nurul Izzah mengatakan ianya berupaya membuka lebih banyak “pintu” dan “ruang” kerana jawatan itu sendiri merujuk kepada penasihat paling kanan atau “senior advisor”.
Menurut Rafique Rashid, ini bermaksud jawatan tersebut perlu diberikan kepada individu yang berkelayakan dan berpengalaman untuk menasihati perdana menteri tidak mengira sama ada Nurul Izzah menjalankan tugas secara probono ataupun bergaji.
“Kedua, kenapa jadi rahsia dari 3 Januari? Kenapa disenyapkan selama tiga hingga empat minggu baru diberitahu. Itupun selepas keluar di surat khabar.
“Ketiga, bila dah diberitahu barulah disebut ianya pro bono. Berbalik kepada isu kepakaran tadi tak kisah pro bono atau tidak.
“Isu ini penting, adakah Anwar Ibrahim akan berada dalam keadaan yang tidak bias atau mempunyai konflik kepentingan di mana dia akan berada dalam situasi perlu menolak atau terima nasihat daripada anaknya sendiri,” katanya kepada MalaysiaNow.
Tambahnya lagi, kedudukan Nurul Izzah akan membolehkannya berjumpa dan menjalin hubungan dengan orang-orang ternama dan tokoh korporat yang rapat dengan pentadbiran negara selain akses kepada profil syarikat-syarikat gergasi tempatan.
“Takkan dia sebagai ‘senior advisor’ tak boleh minta nak buku tengok urusan akaun Petronas contohnya? Itu dan ini?
“Adakah orang berani menolak? Bahkan dia adalah Nurul Izzah, anak Anwar Ibrahim sendiri?”
Kata Rafique lagi, Anwar perlu menilai kembali lantikan tersebut.
Bukan sahaja ianya melibatkan anak perempuannya sendiri, tetapi juga beliau sudah mempunyai jawatan-jawatan khusus yang boleh melakukan kerja penasihat.
Antaranya penasihat khas kewangan, timbalan perdana menteri dan menteri ekonomi.
“Rosmah Mansor dulu pun pro bono juga tetapi diberi pelbagai kemudahan dan keistimewaan seperti bilik pejabat sendiri, kenderaan, dan sebagainya,” katanya merujuk kepada isteri Najib Razak yang didakwa mempunyai pejabat First Lady Of Malaysia.
“Jadi, berbalik kepada asas. Apa yang disebut-sebut Anwar selama ini, tata kelola yang baik.
“Perlu adil, kalau orang lain buat tidak boleh, kenapa apabila anda buat anda fikir ianya boleh?”
Sementara itu, penganalisis politik Awang Azman Awang Pawi dari Universiti Malaya berkata penasihat ekonomi dan kewangan kepada perdana menteri boleh jadi sesiapa yang terdiri daripada pelbagai bidang.
Katanya, selagi jawatan itu tidak ada salah laku pentadbiran seperti rasuah dan sebagainya, maka lantikan tersebut tidak akan beri impak negatif kepada pentadbiran dan imej negara.
“Nurul Izzah berpengalaman luas mengenai masalah rakyat kerana lama berkecimpung dalam politik dan masyarakat.
“Malah Nurul Izzah juga dikenali dalam dan luar negara dan berimej positif dalam kalangan masyarakat. Sudah pasti lantikan ini dapat membantu melonjakkan lagi keyakinan terhadap kerajaan Malaysia Madani ini,” katanya.


Selangor kekal tertinggi dalam 2,195 kes baru hari ini

Selangor masih mencatat angka tertinggi kes harian Covid-19 sebanyak 751 dalam 2,195 kes baru hari ini.Angka kes baru itu menjadikan kes keseluruhan Covid-19 hari ini meningkat sebanyak 375,054 kes.Kes harian tertinggi dalam negara disusuli Sarawak (508), Johor (387) dan Kelantan (332).Hanya Putrajaya (3), Labuan (6), dan Perlis (3) sahaja yang mencatatkan kes satu digit hari ini.Negara juga mencatat sebanyak 1,427 kes sembuh menjadikan jumlah keseluruhan kes sembuh meningkat kepada 353,822.Kes aktif dengan kebolehjangkitan pula kini berjumlah 19,854.Daripada jumlah itu 219 pesakit ditempatkan di Unit Rawatan Rapi termasuk 90 orang memerlukan bantuan alat pernafasan.Malaysia turut mencatat 8 lagi korban akibat Covid-19, menjadikan jumlah mangsa yang maut meningkat kepada 1,378 orang.


Serang saya bermakna lemahkan BN, kata Ismail Sabri

Ismail Sabri Yaakob menegaskan beliau adalah perdana menteri daripada Barisan Nasional (BN), justeru sebarang tindakan menyerangnya bermakna melemahkan kepimpinan gabungan politik itu.Ismail berkata beliau juga adalah perdana menteri yang memimpin kerajaan persekutuan pada masa ini dan sebarang perbuatan menyerang kerajaan adalah umpama menyerang kerajaan pimpinan BN.“Sebenarnya malam ini saya tidak berucap, sepatutnya saya diberi slot esok (di Konvensyen BN Sabah) tetapi saya minta maaf tidak dapat hadir… saya berucap malam ini walaupun lima minit sebab dah ada orang kata perdana menteri disekat daripada berucap di Konvensyen BN Sabah.“Apa berlaku malam ini jelas menunjukkan bahawa pihak di luar sedang cuba memecahbelahkan perpaduan sesama kita,” katanya ketika berucap pada Majlis Makan Malam Ahli Dewan Tertinggi BN Bersama Kepimpinan BN Sabah di Bangunan Umno, Karamunsing di Kota Kinabalu malam tadi.Turut hadir Pengerusi BN Ahmad Zahid Hamidi, Timbalan Pengerusi BN Mohamad Hasan, Timbalan Presiden Parti Bersatu Rakyat Sabah Arthur Joseph Kurup dan Pengerusi BN Sabah Bung Moktar Radin.Ismail berkata ketika Pilihan Raya Umum Ke-15 (PRU15) hangat diperkatakan, pihak luar semakin rancak cuba memecahbelahkan perpaduan dalam BN.Justeru, beliau mengingatkan semua ahli BN supaya sentiasa berusaha ke arah merapatkan perpaduan sesama sendiri serta meletakkan fokus yang jelas untuk menentang pembangkang dan bukan menyerang sesama sendiri.“Jadi, apa sebab kita menyerang sesama sendiri kecuali kita nak berperang sesama sendiri dalam pemilihan parti. Sebab itulah pembunuhan karakter berlaku sebab kita nak ‘bunuh’ sesama sendiri kerana akan berlaku pertandingan sesama kita.“Tetapi apabila kita sudah tentukan tidak akan berlaku pertandingan sesama kita tetapi akan berlaku PRU dulu, patut fokus kita mesti ke arah PRU, bila PRU itu kita akan bincang, saya akan bincangkan dengan kepimpinan tertinggi Umno, bincang dengan kepimpinan BN, waktu itu kita putuskan,” katanya.Perdana menteri berkata walaupun pada masa ini masih belum diketahui bila PRU15 akan diadakan, semua ahli BN perlu siap sedia dan sentiasa menganggap seolah-olah pilihan raya itu akan diadakan esok.Ismail berkata Konvensyen BN Sabah yang akan berlangsung hari ini selain menjadi medan untuk merapatkan saf dalam parti juga perlu menjadi wadah meletakkan hala tuju dan gerak kerja ke arah persediaan menghadapi PRU15.“Saya tanya pada Bung (Moktar) dia kata ‘Sabah Tatap Ready’… saya dan rakan-rakan dalam kerajaan banyak isu (perlu) diselesaikan, harga barang, kos sara hidup.“Pembangkang sekarang apabila dapat gambaran pilihan raya akan diadakan, akan memulakan momentum ke arah menentang kerajaan untuk menaikkan sentimen rakyat tentang kerajaan,” katanya.Beliau juga berkata kerajaan akan terus cuba mengelakkan kenaikan harga barang yang melampau bagi memastikan rakyat tidak begitu tertekan.Katanya lebih RM70 bilion dibelanjakan untuk memberikan subsidi kepada barangan tertentu dalam usaha mengawal kenaikan harga.


Kes harian Covid-19 kekal di paras 6,000

Malaysia merekodkan kes baru sebanyak 6,060 kes menjadikan kes keseluruhan Covid-19 meningkat sebanyak 2,460,809 kes.7,297 pesakit juga direkodkan sembuh, menjadikan jumlah keseluruhan pesakit sembuh sebanyak 2,361,919.Dalam pada itu, kes yang memerlukan rawatan di unit rawatan rapi (ICU) adalah sebanyak 570 kes di mana 492 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 300 kes di mana 208 adalah kes Covid-19.Dari 6,060 kes harian yang dilaporkan pada hari ini, 101 kes (1.7%) adalah daripada Kategori Tiga, Empat, dan Lima, dan 5,955 kes (98.3%) lagi adalah terdiri daripada Kategori Satu dan Dua.


Sorry.


‘Hentikan kegilaan ini’, KJ selar cadangan jawatan tertinggi Umno tidak dipertandingkan

Bekas ahli Parlimen Rembau Khairy Jamaluddin hari ini mengecam gesaan agar jawatan tertinggi parti tidak dicabar pada pemilihan parti yang dijangka diadakan pada akhir tahun ini, sehari selepas bermula perhimpunan agung Umno yang pertama selepas kekalahan teruk pada Pilihan Raya Umum ke-15 (PRU15).
Beliau menyelar cadangan lebih 100 pemimpin bahagian Umno supaya jawatan presiden dan timbalan presiden tidak dipertandingkan, menyifatkan cadangan itu sebagai “kegilaan” yang melanda parti itu.
“Hentikan kegilaan ini,” katanya dalam sebuah hantaran Instagram.
“Saya rasa presiden adalah seorang ‘fighter’ yang gentar menghadapi pencabar. Buka ruang pertandingan.
"Jangan matikan demokrasi dalam Umno."
Seramai 140 ketua bahagian Umno berkata semalam bahawa jawatan presiden, yang kini disandang Ahmad Zahid Hamidi, tidak perlu dicabar.
Mewakili kumpulan itu, Ketua Umno Bahagian Wangsa Maju Mohd Shafie Abdullah berkata ketua-ketua bahagian juga bersetuju supaya jawatan timbalan presiden tidak dipertandingkan.
Beliau berkata Umno perlu menumpukan perhatian kepada pengukuhan parti bagi menghadapi enam pilihan raya negeri (PRN) yang dijangka diadakan tahun ini.
Menurutnya, persetujuan itu disuarakan 126 ketua Umno bahagian yang hadir manakala 14 lagi memberi sokongan menerusi telefon.
“Semua telah bersetuju supaya jawatan (presiden dan timbalan presiden) tidak dipertandingkan,” katanya.
Dalam pada itu, Timbalan Presiden Umno Mohamad Hasan berkata memandangkan keadaan Umno sekarang, adalah wajar jawatan itu tidak dipertandingkan.
“Kalau boleh dalam keadaan kita jatuh terduduk ini, sebaiknya jawatan presiden dan lain-lain itu eloklah menang tanpa bertanding, kerana kalau bertanding sedikit sebanyak ia akan menyebabkan perpecahan,” katanya kepada pemberita selepasselepas perasmian serentak Persidangan Wanita, Pemuda dan Puteri Umno malam tadi.
Bagaimanapun, beliau berkata tetap  mempertahankan jawatannya jika dicabar pada pemilihan parti.
Pada 2018, Khairy menentang Zahid dalam perebutan jawatan presiden Umno.
Namun beliau tewas kepada Zahid dengan 61 undi daripada 191 undi bahagian dan mengatasi pemimpin veteran Tengku Razaleigh Hamzah yang masuk terakhir.


PM umum dermasiswa TVET untuk pelajar B40

Perdana Menteri Ismail Sabri Yaakob hari ini mengumumkan pelaksanaan “Program Dermasiswa B40 TVET”, khusus untuk pelajar B40 yang mengikuti pengajian dalam pendidikan teknikal dan latihan vokasional (TVET) di institusi pengajian tinggi awam bawah seliaan Kementerian Pengajian Tinggi pada tahun ini.Ismail berkata program tersebut dilaksanakan bagi meningkatkan motivasi dan galakan kepada pelajar untuk memilih bidang TVET dengan melibatkan seramai 1,000 orang pelajar bagi pengambilan pertama. “Kerajaan menjangkakan program ini melibatkan implikasi kewangan berjumlah RM36.41 juta bagi setiap pengambilan,” katanya pada Majlis Perasmian Minggu TVET Negara 2022 hari ini. Justeru beliau yakin program tersebut akan menawarkan lebih banyak peluang kepada anak-anak Keluarga Malaysia, terutamanya daripada kumpulan B40 mendapat akses pendidikan di peringkat lebih tinggi, seterusnya membina kerjaya dalam bidang TVET. Beliau berkata TVET telah dikenal pasti sebagai satu daripada 14 pemacu perubahan dalam Rancangan Malaysia Ke-12 (RMK12) kerana sudah sampai masa TVET menjadi pilihan utama para belia dalam mempersiapkan diri mereka untuk masa depan sepertimana negara maju lain.Turut hadir, Menteri Pengajian Tinggi Noraini Ahmad, Menteri Kanan Pendidikan Radzi Jidin, Menteri Sumber Manusia M Saravanan, Menteri Pembangunan Luar Bandar Mahdzir Khalid dan Menteri Belia dan Sukan Faizal Azumu.Pada majlis tersebut, perdana menteri turut mengisytiharkan 2 Jun sebagai Hari TVET Negara yang wajar disambut setiap tahun bagi menghargai sumbangan pelbagai pihak berkaitan TVET. “Tarikh itu juga bersempena penubuhan Politeknik Ungku Omar, yang merupakan institusi penyedia TVET terawal negara sejak 1969,” katanya.Ismail Sabri berkata selain pengisytiharan Hari TVET Negara, penganjuran Sambutan Minggu TVET Negara juga merupakan antara tindakan dalam Pelan Penjenamaan TVET Nasional.Menurutnya keprihatinan kerajaan terhadap TVET diserlahkan dengan pembiayaan yang tinggi, iaitu 80 peratus penyedia TVET awam menawarkan program TVET secara percuma dan bagi tahun 2019 hingga 2021, sebanyak 171,412 program TVET di peringkat diploma dan sarjana muda telah ditawarkan.Perdana menteri berkata kesedaran orang ramai terhadap pekerjaan sektor TVET yang memerlukan kemahiran spesifik dan menawarkan sumber pendapatan tinggi sudah meningkat tetapi belum mencapai tahap yang disasarkan.Katanya anjakan paradigma mesti dilakukan bagi meningkatkan persepsi positif dengan sokongan ibu bapa, belia dan industri terhadap TVET.“Terdapat banyak platform media sosial yang boleh dimanfaatkan secara optimum bagi mempromosikan TVET termasuk memaparkan kejayaan graduan dan alumni TVET, sekali gus menjadikannya sebagai kerjaya pilihan,” katanya. Pada masa yang sama, Ismail juga menyeru pihak industri supaya menjadi rakan kongsi strategik dengan turut mempromosikan TVET kepada Keluarga Malaysia seperti menonjolkan peluang kerjaya dalam industri dan membenarkan pelajar membuat lawatan ke industri mereka.“Saya percaya, langkah ini dapat meningkatkan daya tarikan ramai, sekali gus menjadikan TVET pemangkin utama dalam melahirkan tenaga kerja tempatan yang berkemahiran tinggi sepertimana negara maju yang lain,” katanya.


375 kes Covid-19 hari ini, 5 kematian baru direkodkan

Kementerian Kesihatan Malaysia (KKM) hari ini mengumumkan sebanyak 375 kes baru Covid-19 dicatatkan dengan 371 merupakan jangkitan tempatan manakala lagi empat kes adalah kes import.Ketua Pengarah Kesihatan Dr Noor Hisham Abdullah berkata terdapat lima kes kematian baru dicatatkan menjadikan jumlah keseluruhan kes kepada 146 orang atau 1.02%.“Empat daripada lima kematian hari ini mempunyai sejarah penyakit kronik, “ katanya dalam sidang media sebentar tadi.Daripada jumlah kes yang dicatatkan hari ini, Noor Hisham berkata sebanyak 18 kes mempunyai sejarah perjalanan ke Sabah.“Jumlah kes aktif dan kebolehjangkitan kini seramai 3,703, manakala 60 pesakit sedang menerima rawatan di unit rawatan rapi (ICU) termasuk 20 memerlukan bantuan alat pernafasan,” katanya.Katanya, sebanyak 18 kes sembuh dan menjadikan jumlah komulatif kes Covid-19 pulih sepenuhnya 10,519 atau 73.21%.Pecahan kes baru hari ini pula sebanyak 271 dilaporkan di Sabah melibatkan Kluster Ramai-Ramai enam kes; Kluster Laut (5); Kluster Benteng LD (3); Kluster Tujuh Serangkai (3); Kluster Tanamera (2) manakala 252 kes daripada saringan lain Covid-19.Kluster Tujuh Serangkai dan Kluster Tanamera merupakan kluster baru.“Selangor pula mencatatkan 36 kes baru, 12 kes adalah kluster Jalan Meru, empat saringan pulang dari kawasan berisiko dan 20 merupakan kes pelbagai saringan,” katanya.Noor Hisham berkata KKM turut mengesan satu kluster baru di Kuala Lumpur membabitkan lapan kes Kluster Jalan Pantai.Katanya, 10 kes baru dicatatkan di Wilayah Persekutuan Labuan, lapan di Sarawak, lima kes di Johor, Perak dan Terengganu, masing-masing dua kes di Negeri Sembilan dan Putrajaya serta satu kes di Melaka dan Pulau Pinang.Kedah pula mencatatkan 16 kes baru, kesemuanya adalah jangkitan tempatan.


Kes positif varian Delta meningkat di Sarawak

Kes positif Covid-19 varian Delta dikesan meningkat dengan ketara di Sarawak, menurut Institut Kesihatan dan Perubatan Komuniti (IHCM) Universiti Malaysia Sarawak (Unimas).Pengarah IHCM David Perera dalam kenyataan hari ini berkata kadar pengesanan lebih 73% direkodkan baru-baru ini, yang merupakan peningkatan ketara berbanding 50% yang dilaporkan pada 3 Ogos.Beliau berkata di bahagian Kuching sahaja, kadar pengesanan varian Delta menjangkau 90%.“Varian ini juga terus dikesan di Bau, Lundu, Kota Samarahan, Simunjan, Miri dan Bintulu. Kita juga mengesan enam varian Delta di Sibu,” katanya.Sejak mula penularan Covid-19 tahun lepas, ICHM berada di barisan hadapan dalam memerangi pandemik ini, dan diberi tanggungjawab menguji sampel serta analisis jujukan genom bagi mengesan perubahan virus.Prof Perera berkata sehingga 10 Ogos, sejumlah 249 varian yang membimbangkan (VOC) dan varian yang perlu diperhatikan (VOI), dikesan daripada 338 kes positif Covid-19 yang dijujukan, dan daripada jumlah ini, 248 adalah varian Delta.Beliau berkata sehingga 10 Ogos lepas jumlah keseluruhan 592 VOC/VOI dikesan di Sarawak daripada kes-kes positif Covid-19 di Sarawak.


Ireland denda Meta sebanyak AS$275 juta atas pelanggaran data pada 2019

Pengawal selia privasi data Ireland mendenda Meta kira-kira AS$275 juta kerana gagal melindungi data peribadi dalam kejadian pelanggaran data pada 2019, lapor UPI.
Suruhanjaya Perlindungan Data Ireland mengenakan denda dan langkah pembetulan lain pada Isnin bagi pelanggaran yang menjejaskan data peribadi Pesuruhjaya Keadilan Kesatuan Eropah Didier Reynders, Perdana Menteri Luxembourg Xavier Bettel, dan berpuluh-puluh pegawai EU yang lain.
Data yang bocor itu termasuk 533 juta rekod yang menunjukkan ID Facebook, tarikh lahir, nombor telefon dan emel, yang disiarkan dalam forum awam. Daripada pengguna yang termasuk dalam senarai, kira-kira 32 juta berada di Amerika Syarikat dan kira-kira 11 juta lagi di Britain.
Sebagai tambahan kepada denda, DPC juga mengarahkan Meta memastikan prosesnya mematuhi keperluan dengan melaksanakan pelbagai tindakan pembetulan dalam jangka masa tertentu, kata DPC dalam kenyataan.
Jurucakap Meta pada Isnin berkata ia bekerjasama dalam siasatan suruhanjaya itu dan sedang menyemak keputusan itu dengan teliti.
“Melindungi privasi dan keselamatan data orang adalah asas kepada cara perniagaan kami berfungsi,” kata Meta dalam satu kenyataan.
“Kami membuat perubahan pada sistem ketika itu, termasuk mematikan keupayaannya untuk memperoleh maklumat dalam cari ini menggunakan nombor telefon. Memperoleh data tanpa kebenaran tidak boleh diterima dan bertentangan dengan peraturan kami dan kami akan terus bekerjasama dengan rakan kami dalam cabaran industri ini,” kata syarikat itu.
Meta telah empat kali didenda oleh DPC Ireland tahun lepas atas dakwaan melanggar undang-undang privasi data Eropah, yang dikenali sebagai Peraturan Perlindungan Data Am.
Denda terbaru ke atas Meta dibuat selepas penyiasatan terhadap laporan mengenai satu set data peribadi Facebook yang terkumpul, tersedia di Internet. Siasatan itu meneliti Carian Facebook, Ciri Import Kenalan Facebook Messenger dan Ciri Import Kenalan Instagram antara Mei 2018 dan September 2019.
Isu penting dalam siasatan ini adalah mengenai persoalan pematuhan terhadap kewajipan GDPR untuk melindungi data menerusi reka bentuk dan lalai, menurut pejabat Pesuruhjaya Perlindungan Data Ireland Helen Dixon dalam satu kenyataan.
Facebook boleh merayu keputusan itu di mahkamah Ireland.


Tiada kerjasama dengan DAP dan Anwar, kata pemimpin Umno ketika PAS beri amaran

Sokongan Umno kepada mana-mana gabungan hanya akan berlaku secara en-bloc, kata pemimpin parti menyanggah kenyataan Ahmad Zahid Hamidi baru-baru ini yang berkata ahli-ahli Parlimen parti itu bebas menyokong Presiden PKR Anwar Ibrahim untuk menjatuhkan kerajaan Perikatan Nasional (PN).Kenyataan ini dikeluarkan selepas sekutu rapat Umno yang menubuhkan Muafakat Nasional (MN) PAS, mengingatkan parti itu persepakatan mereka adalah untuk perpaduan Melayu dan menolak sebarang kerjasama dengan DAP dan Amanah.Kebanyakan dalam ahli Majlis Kerja Tertinggi (MKT) Umno yang bercakap kepada MalaysiaNow berkongsi pandangan sama.Naib Presiden Umno Ismail Sabri Yaakob berkata keputusan Majlis Kerja Tertinggi (MKT) Umno dan ahli Parlimen Barisan Nasional (BN) sebelum ini juga secara jelas menyatakan tidak akan bersama-sama dengan mana-mana parti yang bekerjasama dengan DAP dan juga Anwar.Menteri pertahanan itu berkata, Zahid juga mengeluarkan arahan sebelum ini untuk memecat sesiapa yang tidak patuh kepada peraturan tersebut.“Jadi, saya amat yakin tiada ahli Parlimen Umno yang terlibat ataupun menyatakan sokongan kepada Anwar.“Sekejap dia cakap ada 10 nama, lepas itu naik 15 nama… lepas ini saya rasa naik 50 nama, lebih daripada bilangan ahli Parlimen Umno yang ada,” kata ahli Parlimen Bera itu di Sabah semalam.Ahli Majlis Tertinggi Umno, Abdul Rahman Mohamad pula menyifatkan apa yang dilakukan Anwar adalah sandiwara semata-mata.“Jika betul dia dakwa ada senarai 10 orang Umno sokong dia buktikan, tunjukkan, dedahkan senarai nama mereka yang sokong,” katanya kepada MalaysiaNow.Beliau yang juga timbalan menteri pembangunan luar bandar berkata, Anwar sengaja mengalih isu agar rakyat Sabah tidak mengundi BN atau PN pada PRN Sabah esok.“Nampak sangat, ini tak lain tak bukan nak ‘swing’ sentimen pengundi di Sabah. Apa yang saya boleh katakan ia tidak akan berlaku kerana semua pengundi di Sabah sudah muak dan jelik dengan perangai Anwar,” katanya.Bagaimanapun menurut Abdul Rahman, “propaganda” Anwar tidak akan memberi kesan kepada Gabungan Rakyat Sabah dalam PRN kali ini.Anwar pada Rabu mengatakan sudah mempunyai “sokongan yang kuat dan meyakinkan” untuk menumbangkan PN.Sejurus selepas itu Zahid yang juga presiden Umno berkata, ahli-ahli Parlimen Umno dan BN bebas menyokong Anwar untuk menjatuhkan Perdana Menteri Muhyiddin Yassin.Bagaimanapun Muhyiddin mengatakan beliau masih perdana menteri selagi Anwar tidak membuktikan sokongan diperolehinya.Semalam MalaysiaNow melaporkan Umno berpecah kepada dua kumpulan iaitu yang menyokong dan menentang kerjasama dengan Anwar.Kumpulan yang menyokong bersama Zahid manakala yang menentang berada di belakang Timbalan Presiden Umno Mohamad Hasan.Sementara seorang lagi ahli MKT Umno, Aziz Kaprawi mengatakan kenyataan Zahid menyokong Anwar itu hanyalah sebagai amaran kepada Bersatu dan Muhyiddin.Katanya, Bersatu perlu berlaku jujur dan amanah di dalam sebarang perbincangan dan ketetapan keputusan yang melibatkan kepentingan semua parti sekutu.“PRN Sabah merupakan satu contoh mudah di mana berlakunya beberapa siri tindakan Bersatu yang seolah-olah tidak mencerminkan kemuafakatan yang ada di antara Perikatan Nasional dan Barisan Nasional.“Bermula dengan pertindihan kerusi antara Perikatan Nasional dan Barisan Nasional sehinggalah kepada adanya calon bebas ‘mesra PN’ dan pengumuman Hajiji Nor sebagai calon ketua menteri Sabah cukup untuk membawa mesej bahawa Bersatu tidak menghormati semangat tersebut malah bertindak sebagai ’pembuli’,” katanya kepada MalaysiaNow.


Laporan audit buktikan kejayaan kerajaan terdahulu tangani Covid-19, kata Syed Saddiq

Laporan Ketua Audit Negara (LKAN) yang dibahaskan hari ini membuktikan kejayaan kerajaan terdahulu mengemudi negara ini ketika berdepan dengan krisis pandemik Covid-19, kata Ahli Parlimen Muar Syed Saddiq Syed Abdul Rahman.
Bercakap di Dewan Rakyat, Syed Saddiq dari Muda berkata, laporan itu menunjukkan prestasi Malaysia menangani penularan Covid-19 lebih baik berbanding negara lain termasuk negara maju di Eropah dalam mencapai kadar imunisasi.
Justeru, Syed Saddiq memberikan penghargaan kepada barisan hadapan di Kementerian Kesihatan yang cekap bertindak menangani pandemik itu selain memuji pimpinan Khairy Jamaluddin mengendali kementerian itu.
"LKAN sahkan bahawa pelaksanaan dapat dijalankan dengan baik. Transisi daripada pandemik ke endemik berjaya apabila program PICK (Program Imunisasi Covid-19 Kebangsaan) dapat dilaksanakan dengan baik," katanya ketika membahaskan usul LKAN di Dewan Rakyat hari ini.
"Lagi cepat daripada tempoh tarikh yang telah disasarkan, sampai ke satu tahap kita jauh ke hadapan berbanding negara-negara lain, bukan saja di benua ini, tetapi negara maju lain di negara Eropah."
Malaysia mula berdepan ancaman Covid-19 pada awal 2020 sebelum kerajaan pimpinan Muhyiddin Yassin dari Perikatan Nasional (PN) terpaksa melaksanakan Perintah Kawalan Pergerakan (PKP) bermula Mac tahun itu bagi mengekang penularan Covid-19.
Ketika negara sedang berdepan krisis kesihatan, berlaku perubahan pentadbiran yang menyebabkan Muhyiddin meletakkan jawatan sebagai perdana menteri dan Ismail Sabri Yaakob menggantikannya.
Khairy yang pada ketika itu merupakan menteri sains, teknologi dan inovasi menggantikan Adham Baba sebagai menteri kesihatan.
Menerusi Program Imunisasi Covid-19 Kebangsaan (PICK) yang dilancarkan Muhyiddin, negara berjaya mencapai sasaran untuk memastikan 80% rakyat Malaysia menerima suntikan vaksin lengkap pada 21 September 2021, lebih awal daripada sasaran awal yang ditetapkan menjelang 16 Disember tahun itu.
"Walaupun ada perkara yang boleh ditambah baik, diperhalusi, tetapi kita tidak boleh menidakkan perkara-perkara yang baik yang dikongsi dalam LKAN," tambah Syed Saddiq.


Jangkitan cacar monyet di Israel lepasi 200 kes

Israel kini mencatat 208 kes jangkitan cacar monyet, dengan 11 kes baru dikesan dalam tempoh empat hari lepas, kata Kementerian Kesihatan Israel pada Ahad.
Setakat ini, lebih 2,000 orang yang berisiko telah menerima vaksin terhadap virus itu, lapor Xinhua.
Pada Julai lalu, Israel mengumumkan program vaksinasi cacar monyet bagi populasi berisiko, dengan penghantaran 5,600 dos vaksin yang dihasilkan firma Denmark, Bavarian Nordic.
Penghantaran 4,400 dos lagi dijangka tiba pada September.
Kementerian menambah ia sedang mempertimbangkan untuk memperluaskan kriteria vaksinasi bagi membolehkan peningkatan penggunaan semua dos vaksin diperolehi selain bakal membeli dos vaksin tambahan.


Lelaki didakwa bunuh, kerat mayat ibu 15 bahagian

Seorang lelaki dihadapkan ke Mahkamah Majistret hari ini atas pertuduhan membunuh ibunya yang 15 keratan bahagian badannya ditemukan dalam tangki kumbahan di sebuah rumah.Ng Yu Lim, 42, didakwa membunuh Ong Suan Bee, 68, di sebuah rumah di Taman Kerian, Parit Buntar antara pukul 2.30 pagi hingga 3 pagi, 26 Mei lepas.Tiada pengakuan direkodkan daripada tertuduh selepas pertuduhan dibacakan di hadapan majistret Muhammad Syaiful Akmal Mohamad Razi kerana kes bunuh di bawah bidang kuasa Mahkamah Tinggi.Pertuduhan dikemukakan mengikut Seksyen 302 Kanun Keseksaan yang memperuntukkan hukuman mati jika sabit kesalahan.Pendakwaan dikendalikan timbalan pendakwa raya Ng Yan Ni manakala tertuduh tidak diwakili peguam.Mahkamah menetapkan sebutan semula kes pada 27 Julai bagi mendapatkan laporan perubatan.Pada 4 Jun lepas, polis menahan tertuduh susulan penemuan potongan daging menyerupai anggota badan manusia di dalam tangki kumbahan rumah itu dan turut merampas sebilah parang, dua pisau serta barang-barang lain.Bau busuk membawa kepada penemuan 15 keratan bahagian badan seorang wanita warga emas dalam tangki kumbahan itu.Lelaki itu yang merupakan anak sulung daripada tiga beradik pernah menerima rawatan sebagai pesakit mental di sebuah hospital swasta di Pulau Pinang 20 tahun lepas namun tidak menerima rawatan susulan.


Bung Moktar gesa semua pihak hentikan sandiwara susulan PRN Sabah

Pengerusi Badan Perhubungan Umno Sabah, Bung Moktar Radin, mahu pihak yang masih bersandiwara dengan menyalahkan pemimpin tertentu dalam hal dan urusan Sabah, susulan keputusan Pilihan Raya Negeri (PRN) ke-16 lalu agar menghentikan tindakan tersebut.Beliau berkata pihak berkenaan seharusnya berlaku adil, agar tidak merugikan parti dengan agenda peribadi.“Kita jernihkan keadaan, bukan mengeruhkan lagi kedukaan kita dengan keputusan Pilihan Raya Negeri (PRN) baru-baru ini.“Duka dan pedihnya, Umno Sabah yang merasainya, kita undur selangkah ke belakang bukan bererti kalah, tetapi kita bersedia untuk melangkah jauh lagi ke hadapan,” kata timbalan ketua menteri Sabah itu dalam kenyataan menerusi laman Facebook Barisan Nasional (BN) hari ini.Ahli Dewan Undangan Negeri (Adun) Lamag itu berkata, “post mortem” juga akan dibuat bagi mencari punca beberapa kerusi yang ditandingi BN, mengalami kekalahan.Bagaimanapun, beliau bersyukur BN masih mampu memenangi 14 kerusi daripada 32 kerusi yang mereka tandingi, malah 70% daripadanya adalah muka baru.Bung Moktar berkata, Umno Sabah juga akan membuat penambahbaikan bagi memastikan BN dapat merampas semula kerusi-kerusi tersebut pada PRN akan datang.


Kerajaan benar rentas tambak Johor mulai 29 November depan

Putrajaya hari ini mengumumkan pelancaran Laluan Perjalanan Lengkap Vaksin – Laluan Darat (VTL-Land) dengan Singapura pada 29 November depan berikutan lebih 95% populasi dewasa kedua-dua negara menerima vaksinasi lengkap, selari dengan VTL-Air yang diumumkan pada pada 8 November lalu.Bagaimanapun, Pejabat Perdana Menteri berkata ia hanya akan dihadkan kepada pengangkutan bas sahaja bagi mengawal pergerakan dan mod pengangkutan lain akan disenaraikan secara berperingkat.“Pelancaran VTL-Land akan memberi peluang kepada rakyat Malaysia dan Singapura di kedua-dua belah tambak yang terpisah dengan keluarga akibat pandemik Covid-19 untuk bertemu semula dengan orang tersayang.“Inisiatif VTL-Land dilaksanakan untuk melancarkan pergerakan merentas sempadan tanpa kuarantin yang mengintegrasikan protokol kesihatan, keselamatan dan kelulusan imigresen,” katanya.Menurut kenyataan itu, pengembara yang dibenarkan mengambil bahagian dalam VTL-Land adalah warganegara kedua-dua negara termasuk penduduk tetap serta pemegang pas jangka panjang.Selain itu, pengembara yang layak juga adalah tertakluk kepada ujian Covid-19 dan keperluan kesihatan terperinci yang ditentukan oleh negara masing-masing.Kerajaan juga bersetuju untuk menetapkan kuota harian tidak melebihi 1,500 pengembara pada peringkat permulaan, dengan peningkatan dari minggu ke minggu.Menurut kenyataan itu juga, kerajaan mewajibkan pengembara dari Singapura wajib mendaftar di laman sesawang https://mysafetravel.gov.my/.Sementara pengembar Malaysia yang bakal memasuki Singapura perlu membuat pendaftaran di https://go.gov.sg/vtl-portal.Malaysia hari ini mencatatkan kadar vaksinasi mencecah 95.8% vaksinasi populasi dewasa.Berikutan kadar vaksinasi yang tinggi, kerajaan telah membuka sektor ekonomi dan sosial secara berperingkat dan turut memberikan kelonggaran selepas negara melaksanakan pelbagai sekatan pergerakan sejak tahun lalu.


Kadar vaksinasi dipercepat selari dengan situasi semasa Covid-19, kata menteri

Menerusi pencapaian kadar vaksinasi per kapita Malaysia yang kini antara terpantas di dunia, Program Imunisasi Covid-19 Kebangsan (PICK) dilihat sebagai perisai penting negara daripada Covid-19 sekali gus mencapai imuniti dalam membolehkan negara keluar daripada belenggu pandemik itu.Semasa membentangkan penerangan berkaitan program vaksinasi negara di Dewan Rakyat hari ini, Menteri Penyelaras PICK Khairy Jamaluddin berkata program imunisasi terbesar negara itu setakat ini menyaksikan peratusan penduduk Malaysia yang menerima vaksin bagi sekurang-kurangnya satu dos mengatasi beberapa negara maju seperti Jepun, Australia, Korea Selatan dan New Zealand.Sambil menerangkan kronologi program dengan peruntukan RM5.8 bilion itu, Khairy berkata pada awalnya sasaran 80% penduduk menerima vaksin dijangka diselesaikan pada Februari tahun hadapan, namun tempoh masa itu disingkatkan kepada Disember 2021 setelah mengambil kira perkembangan semasa jangkitan.“Garis masa ini disingkatkan lagi untuk kita selesaikan menjelang Oktober ini,” katanya yang juga menteri sains, teknologi dan inovasi.Semalam, jumlah pemberian vaksin Covid-19 harian mencatat angka 553,871 dos suntikan jumlah tertinggi setakat ini.Kejayaan program itu, kata Khairy, antara lain disumbang penglibatan pelbagai pihak menerusi pendekatan penglibatan semua pihak atau “whole-of-government” dan “whole-of-society”, termasuk bagi pengoperasian pusat pemberian vaksin (PPV) yang melibatkan petugas kesihatan dan bukan kesihatan.Sehingga 22 Julai lepas, Khairy berkata terdapat 2,313 PPV daripada pelbagai jenis dan saiz kapasiti sedang beroperasi di seluruh negara, dengan seramai 16,133 orang sukarelawan bukan kesihatan yang menyumbang bakti dalam pengoperasian PPV di seluruh negara.Khairy turut merakamkan penghargaan kepada ahli-ahli Parlimen yang membantu proses pendaftaran penduduk di kawasan masing-masing dengan menyediakan pengangkutan kepada penerima vaksin ke PPV, sekali gus membuktikan komitmen mereka tanpa mengira fahaman politik.Mengenai jumlah pendaftaran vaksinasi di bawah PICK, beliau berkata peratusan itu masih rendah iaitu 61.7 peratus daripada keseluruhan populasi Malaysia, berbanding sasaran 80 peratus.Beliau memaklumkan setakat Isnin (26 Julai), peratusan yang sudah berdaftar bersamaan dengan 20.13 juta rakyat Malaysia dengan 18.8 juta daripadanya merupakan golongan dewasa berumur 18 tahun ke atas.“Berdasarkan statistik ini, jelas sekali jumlah pendaftaran ketika ini masih rendah berbanding sasaran PICK iaitu 80 peratus. Jika dilihat statistik pendaftaran vaksinasi beberapa negeri, peratusan pendaftaran adalah rendah berbanding nilai ambang ditetapkan di bawah Program Pemulihan Negara untuk sesebuah negeri beralih daripada satu fasa kepada fasa yang lain.“Jumlah populasi dewasa yang berdaftar ialah 80.5 peratus daripada keseluruhan populasi dewasa, manakala bagi golongan warga emas berumur 60 tahun ke atas 3.5 juta orang,” katanya dan menambah bahawa 89 peratus daripada warga emas yang berdaftar menerima vaksin.Berdasarkan jumlah keseluruhan vaksin yang diterima iaitu 26.38 juta, Khairy berkata tiga negeri yang menerima jumlah dos vaksin tertinggi sejak pelaksanaan PICK sehingga 31 Julai ini adalah di Lembah Klang meliputi Kuala Lumpur, Selangor, Putrajaya dengan 9.09 juta, diikuti Sarawak (3.65 juta) dan Johor (2.06 juta).Setakat ini, enam jenis vaksin yang melepasi penilaian Bahagian Regulatori Farmasi Negara dan mendapat kelulusan pendaftaran bersyarat daripada Pihak Berkuasa Kawalan Dadah (PBKD) ialah Vaxzevria (AstraZeneca), Janssen (J&J), Comirnaty (Pfizer), CoronaVac (Sinovac), AstraZeneca dan Convidecia (CanSino).Khairy berkata selain daripada vaksin dalam portfolio PICK, dua lagi jenis vaksin Covid-19 yang turut mendapat kelulusan bersyarat PBKD adalah Covilo (Sinopharm) dan Janssen (J&J).


MPN optimis Langkawi terima lebih ramai pelancong dalam masa terdekat

Majlis Pemulihan Negara optimis lebih ramai pelancong akan berkunjung ke Langkawi dalam masa terdekat apabila projek rintis gelembung pelancongan mencapai kejayaan.Pengerusinya, Muhyiddin Yassin berkata pada peringkat awal projek itu, banyak perkara yang perlu diperhalusi namun semuanya dijangka berjalan lancar setelah tahap keyakinan rakyat dan pengusaha industri pelancongan di Langkawi meningkat.“Saya jangka apabila tahap keyakinan dalam kalangan pengusaha pelancongan meningkat dan kemudahan yang disediakan kembali boleh digunakan pelancong, apa lagi penerbangan dari luar negara dibolehkan masuk ke sini, maka peratusan atau kadar (pelancong ke Langkawi) yang dijangka awal itu boleh berubah.“Saya harap lebih besar daripada itu kerana Langkawi mempunyai kapasiti 12,000 bilik, insya-Allah lebih banyak lagi hotel baharu akan dibina bila keadaan bertambah baik,” katanya dalam sidang media selepas menghadiri sesi dialog bersama pengusaha hotel, inap desa, kereta sewa dan pemandu teksi Langkawi semalam.Beliau diminta mengulas sasaran kementerian pelancongan, seni dan budaya yang menjangkakan 200,000 pelancong berkunjung ke Langkawi hingga Disember ini susulan pembukaan semula industri di bawah projek rintis gelembung pelancongan bermula semalam.Muhyiddin juga menjangkakan Majlis Keselamatan Negara melonggarkan prosedur operasi standard terutama berkaitan rentas negeri apabila Malaysia mencapai tahap imuniti kelompok yang diperlukan dan lebih banyak negeri beralih ke Fasa Dua atau Fasa Tiga Pelan Pemulihan Negara.Beliau berkata apabila ini berlaku, rakyat akan dibenar menjalankan lebih banyak aktiviti bukan hanya dalam sektor pelancongan tetapi juga perniagaan, pengangkutan dan perkilangan.“Apa yang penting supaya kita dapat lihat proses pemulihan kita cepat, kita tidak boleh bertangguh kerana kita telah menanggung kos yang terlalu mahal dalam tempoh setahun yang lepas disebabkan oleh pandemik,” katanya.


Tiada keperluan laksana semula PKP, kata menteri

Kerajaan berpendirian tidak ada keperluan untuk melaksanakan semula Perintah Kawalan Pergerakan (PKP) di seluruh negara, kata  Menteri di Jabatan Perdana Menteri (Tugas-Tugas Khas) Redzuan Yusof.Katanya, kerajaan tidak akan mengisytiharkan PKP seperti Mac lalu kerana kes Covid-19 masih lagi terkawal di samping tahap kesiapsiagaan Kementerian Kesihatan (KKM) dan Majlis Keselamatan Negara (MKN) masih berjaya mengawal keadaan.Redzuan berkata, jika kadar dijangkiti itu melebihi daripada kadar yang pulih, maka sudah pasti Kerajaan akan membuat pertimbangan untuk melaksanakan semula PKP bagi menurunkan lengkok Covid-19 daripada meningkat.“Total ‘lockdown’ tidak perlu dilaksanakan kerana kita dalam peringkat pemulihan dan ‘exit policy’  seperti yang saya sebutkan tadi.“Mekanisme pengurusan krisis negara yang dilaksanakan ini berjaya mengawal penularan wabak Covid-19 dan mengelakkan fasiliti kesihatan seperti hospital dan klinik terbeban dengan jumlah kes yang terlalu tinggi.“Saringan Covid-19 hanya dilakukan ke atas mereka yang bergejala dan tidak dilakukan ke atas semua penduduk di negara ini. Rakyat kini sedar wabak ini sedang berada dalam komuniti dan selagi tiada vaksin, sesiapa sahaja pada bila-bila masa boleh dijangkiti dengan virus ini,” katanya pada sidang Dewan Rakyat, hari ini.“Total ‘lockdown’ tidak perlu dilaksanakan kerana kita dalam peringkat pemulihan dan ‘exit policy’  seperti yang saya sebutkan tadi.Soalan ini dibangkitkan Shahidan Kassim (BN-Arau) yang mahu mengetahui sama ada kerajaan akan melaksanakan PKP atau “lockdown” memandangkan berlakunya peningkatan kes Covid-19 yang agak kritikal dan tidak terkawal.Redzuan turut mengakui,  jika PKP dilaksanakan semula kesan negatif akan timbul kepada kesihatan mental dan ekonomi masyarakat khususnya buat mereka yang terjejas teruk.“Tindakan Kerajaan membuat PKP ketika itu adalah berikutan kerajaan belum lagi memperhalusi kaedah-kaedah yang sewajarnya dibuat bagi menangani masalah penularan wabak Covid-19.“Semasa itu, kerajaan sedang dalam fasa ‘work in progress’ mengkaji SOP yang boleh diguna pakai bagi menjalankan aktiviti dengan memberikan kesimbangan kepada aktiviti ekonomi, fizikal dan sosial.”Empat fasa PKP yang berakhir pada 12 Mei 2020 digantikan dengan fasa Perintah Kawalan Pergerakan Bersyarat (PKPB) bermula 13 Mei hingga 9 Jun 2020.Bermula 10 Jun 2020, negara memasuki fasa Perintah Kawalan Pergerakan Pemulihan (PKPP) dan diteruskan hingga 31 Disember 2020 sebagai langkah dasar keluar (exit strategy) secara berhati-hati dengan pembukaan secara berperingkat hampir kesemua sektor ekonomi dan juga sosial berpandukan SOP yang ditetapkan.Pendekatan PKPP ini dilaksanakan untuk memberi keseimbangan antara aspek keselamatan kesihatan dan juga dari sudut aktiviti ekonomi supaya ia boleh berlangsung dan tidak terjejas.


Sejarah Hari Wanita Antarabangsa

Pada Rabu lalu, 8 Mac, dunia, termasuk Malaysia menyambut Hari Wanita Antarabangsa.
Pada hari itu diucapkan kata-kata penghargaan kepada wanita, secara khusus atau umum.
Secara khusus adalah ucapan yang disampaikan kepada wanita-wanita yang terdekat seperti dalam keluarga, iaitu nenek, ibu, isteri, kakak, adik perempuan, ibu saudara, ibu mertua, menantu dan sebagainya.
Ia juga diperluaskan kepada rakan sekerja, ketua perempuan dan kakitangan wanita.
Secara umumnya, penyampaian ucapan diberikan melalui media sosial. Inilah apa yang berlaku saban tahun.
Tetapi Hari Wanita Antarabangsa yang diraikan sebegitu rupa hanya satu daripada tiga lapisan sambutan.
Orang kurang beri perhatian kepada dua lagi lapisan. Terutamanya lapisan ketiga yang merupakan teras sambutan ini, iaitu asalnya ia adalah untuk membela wanita bekerja.
Dalam lapisan kedua itu pula, Hari Wanita Antarabangsa ini untuk meraikan dan menegaskan semula perjuangan wanita sedunia.
Apa yang dimaksudkannya ialah perjuangan untuk mendapat hak wanita sebagai manusia, setaraf dengan lelaki.
Penekanannya adalah lebih kepada peluang pendidikan dan pekerjaan seperti kaum lelaki.
Ia juga memperjuangkan keadilan dalam masyarakat pada hubungannya dengan lelaki, baik dari segi undang-undang keluarga, pembahagian harta dan pembahagian kerja rumah tangga.
Perjuangan feminisme berada dalam lapisan kedua ini.
Ditambah pula banyak negara mempunyai sambutan Hari Wanita Kebangsaan masing-masing.
Bagi Malaysia, ia diraikan pada 25 Ogos.
Selain itu terdapat juga Hari Ibu dan hari-hari pekerja tertentu yang melibatkan ramai wanita iaitu seperti Hari Jururawat, Hari Guru, Hari Doktor dan Hari Pustakawan.
Tetapi asalnya sambutan Hari Wanita Antarabangsa ini adalah lebih khusus untuk pekerja wanita.
Tidak kiralah bagaimana seseorang menyambut hari wanita itu tetapi masyarakat perlu diingat juga soal pembelaan terhadap pekerja wanita.
Hari Wanita pertama yang dicatatkan pertama kali berlangsung ialah pada 28 Februari 1909 yang dipanggil Hari Wanita Nasional di New York.
Ia dianjurkan oleh Parti Sosialis Amerika atas cadangan aktivis Theresa Malkiel.
Ia dilaporkan berkaitan dengan demonstrasi untuk menuntut layanan adil kepada pekerja wanita.
Tetapi pertama kali Hari Wanita Antarabangsa dicadangkan untuk disambut ialah pada tahun 1910.
Ia dikemukakan oleh Pemimpin Biro Wanita Parti Demokratik Sosial Jerman, Clara Zetkin dalam Persidangan Wanita Bekerja kedua di Copenhagen, Denmark.
Beliau mencadangkan supaya setiap negara pada setiap tahun meraikan suatu Hari Wanita pada hari yang sama untuk mengemukakan tuntutan.
Persidangan itu dihadiri oleh lebih 100 dari 17 buah negara mewakili kesatuan-kesatuan sekerja, parti-parti sosialis, kelab-kelab wanita bekerja dan tiga orang wanita pertama yang dilantik ke Parlimen di dunia, iaitu dari Finland.
Cadangan Zetkin itu disetujui dan Hari Wanita Antarabangsa disambut oleh para perwakilan.
Tetapi apa yang mendorong banyak pihak di dunia untuk menyambut Hari Wanita Antarabangsa untuk zaman moden ini, menurut Pertubuhan Buruh Antarabangsa (ILO) ialah kebakaran di kilang Triangle Dhirtwaist di New York pada 25 Mac 1911 yang membunuh 146 pekerja muda, kebanyakannya wanita imigran.
Bagaimanapun negara pertama yang mengisytiharkan cuti umum rasmi untuk Hari Wanita Antarabangsa ialah Soviet Union pada tahun 1917.
Pemimpin wanita radikal Alexandra Kollontai mengisytiharkan 8 Mac sebagai hari cuti rasmi di negara itu.
Tarikh 8 Mac dipilih daripada tindakan mogok dan demonstrasi para wanita Rusia di Moscow menuntut perdamaian dan makanan ekoran kematian dua juta tentera mereka dalam Perang Dunia Pertama.
Mereka menuntut supaya wanita diberi hak mengundi.
Tindakan ini menyumbang kepada kejatuhan kerajaan Czar.
Sejak itu, Hari Wanita Antarabangsa disambut oleh negara-negara komunis serta pertubuhan-pertubuhan kiri di seluruh dunia
Di peringkat antarabangsa pada tahun 1967, kumpulan feminis di Barat menjadikan Hari Wanita Antarabangsa sebagai Hari Perjuangan Wanita Antarabangsa.
Mereka menuntut supaya tiada diskriminasi antara lelaki dan wanita dalam pendidikan dan pekerjaan.
Wanita harus diberikan gaji yang sama dengan lelaki.
Pada tahun 1975, barulah dunia keseluruhannya menerima Hari Wanita Antarabangsa apabila Pertubuhan Bangsa-Bangsa Bersatu (PBB) mengisytiharkannya sebagai hari untuk meraikan pencapaian wanita bagi mewujudkan perdamaian dunia.
PBB mengambil sikap inklusif dalam hal ini.
Setiap negara boleh merayakannya pada bila-bila tarikh yang mereka mahukan dan apa saja acara mengikut tradisi masyarakat masing-masing adalah diterima.
Hari Wanita Antarabangsa bukan lagi sambutan bagi negara komunis dan pergerakan kiri,tetapi ia adalah milik semua wanita.
Maka tentulah perjuangan pekerja wanita pada waktu ini di seluruh dunia sudah jauh berbeza daripada tahun 1910.
Walaupun lain negara, maka lain pula tuntutannya.
Pada umumnya kini wanita boleh mengundi dan ia menjadi kuasa bagi perubahan terhadap mereka.
Kebebasan wanita hendaklah dalam kerangka demokrasi berparlimen, bukannya bersifat autoritarian seperti negara-negara komunis.
Begitu juga dengan isu-isu peluang pendidikan dan pekerjaan.
Banyak perubahan sudah berlaku mengenai diskriminasi berasaskan gender. Sikap orang juga sudah berubah.
Dari tahun 1913 hingga 2023, generasi pun sudah berganti.
Walaupun dulu sikap kesetaraan gender diperjuangkan oleh gerakan kiri, tetapi kini ia sudah jadi arus perdana dan menyerap pada masyarakat liberal dan moden.
Ketika mana Soviet Union dan kerajaan komunis sudah hampir semuanya runtuh, tetapi nilai-nilai baik diambil oleh dunia.
Bagi masyarakat Islam soal perjuangan wanita ini mempunyai masalah.
Ini kerana syariah yang berasaskan kepada fekah zaman pertengahan masih dipakai dan ia bertembung dengan moderniti.
Para ulama reformis berusaha mencari jalan bagi menghadapi masalah ini.
Begitu juga Ayatollah Khomeini ketika melancarkan Revolusi Islam di Iran.
Setiap negara Islam menemukan jalan yang sesuai untuk negara masing-masing. Tetapi ia masih jauh daripada penyelesaian.
Setakat ini dikatakan bahawa perempuan perlu diberikan keadilan. Ini kerana Islam adalah agama keadilan.
Tetapi pengiktirafan perlu diberikan kepada perbezaan antara lelaki dengan perempuan.
Seboleh-bolehnya mereka mahukan kedudukan syariah tidak digugat atau diubah untuk mengikut perkembangan fahaman hari ini.
Bagi feminis, dikemukakan konsep patriarki.
Suatu konsep sains sosial yang menyatakan struktur masyarakat adalah melebihkan pada lelaki kerana ia sudah begitu lama diamalkan sejak purbakala.
Ramai lelaki tidak dapat menerima kedudukan kesetaraan dengan perempuan.
Bukan sahaja di negara-negara Islam tetapi juga di Barat, golongan konservatif yang turut termasuk kumpulan-kumpulan Kristian enggan menerima pendirian-pendirian feminis.
Perdebatan ini masih berlangsung dan akan terus berpanjangan.
Dalam kemelut ini, ada dua jalan. Iaitu menjadikan Hari Wanita Antarabangsa sebagai hari yang menggembirakan.
Tidak perlu perbahasan yang berat-berat. Ucapkan selamat serta menghulur bunga kepada ibu, isteri, anak perempuan, kakak, adik perempuan atau mana-mana wanita yang hendak dihargai.
Kedua, meraikan kejayaan wanita dalam apa jua pencapaian mereka dalam politik, sosial dan ekonomi dengan mengharapkan akan lebih ramai kalangan wanita menjadi golongan profesional.
Namun begitu, isu pekerja masih bermasalah. Ia tidak akan hilang dengan sendiri.
Ia memerlukan polisi dan program. Golongan wanita yang berjaya dalam kerjaya aras tinggi mempunyai masalah tersendiri.
Tetapi pekerja wanita yang berpendapatan rendah lagi menghadapi cabaran lebih besar.
Pekerja-pekerja wanita ini termasuklah migran, terdaftar atau tidak di seluruh dunia. Begitu juga para pelarian yang amat ramai pada waktu ini.
Mereka perlu hidup, dan untuk hidup, mereka perlu bekerja, maka jadilah pekerja wanita.
Penderitaan berlaku di merata-rata dunia tetapi hanya kesedaran golongan masyarakat yang memiliki kuasa dan wang dapat mengurangkan penderitaan itu.
Mereka yang tidak mahu mendengar kisah-kisah susah bolehlah menyambut Hari Wanita dengan segala kesenangannya.
Tetapi bagi mereka yang mahu membantu pekerja wanita akan sedar bahawa yang dihadapi oleh pekerja wanita adalah sama dengan pekerja lelaki.
Punca masalah adalah sistem politik, sosial dan ekonomi dunia yang sebenarnya tidak memberikan keadilan pada setiap orang.


Majlis Olimpik kerjasama dengan KBS bawa isu atlet Israel ke Kabinet

Majlis Olimpik Malaysia (MOM) akan bekerjasama dengan kementerian belia dan sukan (KBS) untuk membantu dalam membangkitkan isu berkaitan penyertaan atlet Israel di Malaysia kepada Kabinet tidak lama lagi.Presidennya Mohamad Norza Zakaria berkata Malaysia perlu mendapatkan keputusan muktamad mengenai isu berkenaan jika tidak keadaan akan menjadi lebih teruk dari segi penganjuran acara sukan antarabangsa pada masa depan.“Kita akan berhubung dengan kementerian untuk membawa perkara ini kepada kerajaan bagi mendapatkan penyelesaian terbaik untuk masa depan kerana jika kita mahu terus menganjurkan kejohanan antarabangsa, ini adalah isu yang pada asasnya akan timbul.“Kita memandang serius isu ini dan meminta kerajaan segera melihat perkara ini kerana masyarakat sukan dunia sedang menunggu maklum balas daripada kita,” katanya pada sidang media pada Rabu.Norza berkata beliau juga telah bertemu dengan wakil Jawatankuasa Olimpik Antarabangsa (IOC) di Dubai, Emiriah Arab Bersatu (UAE) bagi membincangkan perkara berkenaan baru-baru ini.Selasa lepas, sebuah portal berita asing melaporkan bahawa IOC telah mengeluarkan satu lagi amaran kepada negara yang enggan membenarkan atlet dari negara tertentu menyertai kejohanan besar atas sebab politik.IOC memetik pembatalan Kejohanan Skuasy Berpasukan Dunia pada 7 hingga 11 Disember lalu berikutan keengganan Malaysia membenarkan atlet Israel memasuki negara serta Kejohanan Tinju Dunia AIBA yang menyaksikan pasukan tinju Kosovo tidak dibenarkan bersaing di Serbia.Mohamad Norza turut memberi jaminan MOM akan terus berhubung dengan semua pihak berkepentingan untuk memastikan mereka menyampaikan penjelasan yang betul berhubung isu tersebut.“Sebagai contoh, mengenai kejohanan skuasy itu, kita telah memberikan penjelasan hingga peringkat Persekutuan Skuasy Dunia. Bagaimanapun, kami di MOM berpendapat bahawa kerajaan perlu membuat keputusan muktamad mengenai perkara ini. Saya rasa tidak sepatutnya terlalu banyak politik dalam sukan,” katanya.Sementara itu, Ketua Pengarah Majlis Sukan Negara (MSN) Ahmad Shapawi Ismail percaya kerajaan akan memberi perhatian terhadap perkara itu termasuk mengadakan perbincangan dengan pihak dan agensi berkaitan tidak lama lagi bagi membantu mereka mengambil tindakan seterusnya berhubung isu tersebut.


Tokoh akademik terkenal Kamal Hassan meninggal dunia

Tokoh akademik Malaysia Mohd Kamal Hassan, 80, meninggal dunia hari ini akibat komplikasi berkaitan prosedur pembedahan, baru-baru ini.
Profesor kelahiran Kelantan itu merupakan rektor pertama Universiti Islam Antarabangsa yang berkhidmat dari 1998 hingga 2006.
Beliau dilantik sebagai pengerusi Institut Kefahaman Islam Malaysia (Ikim) pada 25 Februari tahun lalu.
Dalam kalangan ahli akademik Malaysia, beliau terkenal sebagai pakar dalam bidang Islam kontemporari di alam Melayu.
Beliau juga penulis buku bertajuk Encyclopedia of Malaysia: Religions and Beliefs, yang memberikan perincian tentang setiap agama yang diamalkan di Malaysia sejak Perang Dunia Kedua.
Kamal juga merupakan penerima gelaran profesor ulung atas sumbangannya, dan menulis lebih 70 kertas kerja berkaitan isu kontemporari di Malaysia dan cabaran yang dihadapi umat Islam.
Tahun lalu, beliau membidas "kemunafikan dan keruntuhan akhlak" ahli politik di Malaysia dalam buku bertajuk "Corruption and Hypocrisy in Malay Muslim Politics: The Urgency of Moral-Ethical Transformation", di mana beliau menyifatkan ramai ahli politik tempatan sebagai asing kepada konsep Melayu "malu" (kesederhanaan).
Beliau juga bercakap mengenai masalah ketaksuban kepada parti politik.
"Ketaksuban itu boleh dikikis nanti bila orang-orang politik sedar bahawa mereka harus mengabdikan diri bukan kepada parti, tetapi kepada Tuhan."


Asal usul nama dan jati diri

Saya bukan ilmuwan atau pakar sejarah. Tetapi saya meminati sejarah, perkara lampau yang menarik perhatian saya.
Sejak zaman sekolah di Jelebu hingga ke hari ini, saya masih lagi berminat untuk membaca, mendengar dan menonton babak-babak segala macam sejarah.
Saya ingin tahu kenapa itu jadi itu, tidak jadi ini.
Kenapa di sana tidak sama macam di sini. Semua ini untuk saya amat menarik.
Saya tidak dapat membayangkan hidup saya tanpa meminati sejarah dan persejarahan.
Pada hemat saya jika kita tidak mengenal sejarah, kita tidak tahu siapa kita.
Dari mana kita datang? Kenapa kita jadi macam ini, dan tidak macam itu.
Jika kita tak tahu dari mana kita datang, maka pastilah susah untuk kita tahu ke mana hendak dituju.
Saya tahu saya dari suku Biduanda, suku Orang Asli di Negeri Sembilan.
Saya tahu asal usul datuk nenek moyang saya yang satu ketika dahulu adalah Sakai.
Saya mengenal dan tahu asal usul Jelebu, daerah saya dibesarkan.
Ini menurut cerita orang-orang tua yang diceritakan secara lisan daripada satu generasi ke satu generasi.
Ini sejarah dari mulut ke mulut.
Surah daerah ini bermula dalam masyarakat Jakun.
Kisah mengenai seorang tok batin asli yang membuka sebuah ladang. Dalam ladang ini ada tanaman labu yang cukup subur.
Akar labunya menjalar jauh. Kerana kesuburan labu-labu tok batin itu, maka ramai orang datang ke ladang labu tok batin tersebut.
Mereka menamakan tempat itu sebagai “Jalar Labu” sehingga lama-kelamaan bertukar menjadi Jelebu.
Sejarah mulut cerita rakyat asal usul Jelebu ini untuk saya masuk akal dan meyakinkan.
Kemudian tahun 1980-an, bila Perang Dingin makin reda Presiden Ronald Reagan membebaskan internet dari monopoli tentera Amerika Syarikat (AS).
Internet berkembang meluas merebak ke seluruh dunia untuk kegunaan awam. Pada 14 Februari 2005 muncul YouTube dalam internet.
Ini mengubah dunia sama seperti The Beatles mengubah muzik. Media cetak merosot.
Media rasmi stesen TV merosot sama.
Di negara kuku besi terhadap media seperti Malaysia, internet membawa udara pencerahan segar.
Tiga tahun  kemudian pada 1 Januari 2008, saya menerbitkan buku “Keganasan, Penipuan dan Internet: Hegemoni Daulah Pecah”.
Antara isi buku ini ialah saya merayakan internet yang membawa kepelbagaian sudut pandangan.
RTM, TV3, Utusan Malaysia dan Berita Harian sudah hilang monopoli. Internet menjadi media pilihan rakyat. Rakyat bergembira.
Ramalan tulisan saya itu ada yang benar dan ada yang salah. Malah banyak perkara baru yang muncul di luar pemerhatian saya.
Saya begitu gembira merayakan pemandulan RTM dan Utusan Malaysia dan media milik Umno hingga saya gagal untuk sedar bahawa banyak sampah saraf jenis baru juga terhambur keluar dari internet.
Paling terbaik sebagai contoh saya bawa pembaca kembali ke sejarah Jelebu.
Baru-baru ini saya menonton satu klip YouTube berkenaan asal usul Jelebu. Klip sepanjang 3 minit 19 saat ini dimuat naik ke YouTube tiga tahun dahulu. Video ini bertajuk “Asal Usul Jelebu”.
Seorang ustaz dari Indonesia berceramah tentang asal usul Jelebu. Ustaz ini meminta raja, sultan dan rakyat Malaysia menghayati apa yang terhambur dari mulutnya.
Awalnya saya hendak ketawa kerana kawan-kawan saya selalu memanggil ustaz YouTube ini sebagai “retard” atau terencat akal.
Memang betul retard ini, oops ustaz ini membuat saya ketawa. Mengapa tidak kerana menurut retard ini, opps maaf menurut ustaz ini, Jelebu diteroka oleh seorang Tok Arab bernama Al-Syumaisi pada tahun 628 Masihi.
Untuk meng”Aji No Moto”kan labunnya, ustaz ini menerangkan bahawa Al-Syumaisi ini adalah sahabat Nabi Muhamad.
Malah si Syumaisi ini memainkan peranan penting dalam perjanjian Hudaibiyah. Aji No Moto lagi ditambah dengan cakap-cakap Arab dan ayat-ayat Arab.
Maka umum diberitahu Jelebu ini berasal dari kalimah Arab Jalbu kemudian menjadi Jelebu.
Maka saya Hishamuddin Rais, Sakai dari Jelebu menjawab semua ini dengan ayat Sakai: “minkum bil karutun tak maluun”, ini bahasa Arab yang saya Aji No Moto kan.
Apa yang saya tulis ini bukan fitnah dan bukan auta. Klip ini masih ada dalam YouTube untuk dijadikan rujukan.
Ceramah-ceramah karut seperti ini yang bertopengkan agama bertimbun-timbun dalam YouTube.
Pelbagai rupa ustaz mengeluarkan labun dongeng Tok Arab mereka. Biasanya akan juga ditayangkan nombor bank akaun mungkin untuk meminta dana.
Apa yang ingin saya sampaikan disini ialah sejarah dan persejarahan. Ini berkait rapat dengan jati diri.
Saya mengambil klip asal usul Jelebu kerana Jelebu adalah daerah datuk nenek moyang saya.
Faktanya ialah Jelebu tidak ada sangkut paut dengan mana-mana nama Tok Arab, sahabat Nabi atau musuh Nabi.
Ada apa pada nama?
Ayat ini berasal dari bangsawan Romeo dan Juliet dalam karya Shakespeare “Apa ada pada nama? Yang kita panggil mawar dengan nama lain akan berbau harum.”
Untuk saya nama ini bukan sahaja harum atau busuk.
Ada perkara yang lebih penting di belakang nama-nama ini.
Justeru ada pencerahan yang mahu saya sampaikan di sini ialah tentang nama.
Bagaimana nama ini berkait dengan sejarah. Nama termasuk nama individu dan nama tempat.
Nama ini adalah kad pengenalan identiti diri.
Harimau mati meninggalkan belang,
Manusia mati meninggalkan nama,
Jati diri harimau lahir dari belangnya,
Jati diri kita muncul dari nama.
Mari kita lihat perkembangan terakhir tentang nama.
Awal tahun 2023, tidak lama dulu Turkiye menukar nama negara dari Turki ke Turkiye Cumhuriyeti.
Nama baru diwujudkan untuk memperkukuh jati diri sebuah republik.
Banyak nama-nama negara dalam dunia ini diwujudkan oleh kuasa penjajah.
Kuasa kolonial kulit putih datang menjajah lalu mereka memberi nama bumi dan wilayah yang mereka jajah.
Nama baru ini mengenepikan nama asal yang memiliki sejarah turun temurun.
Kuasa kolonial sengaja mengubah suai mengikut suara hati dan pengucapan mereka.
Justeru Inggeris memanggil Canton, walhal nama asal ialah Kwangchow.
Memanggil Hong Kong walhal nama asal ialah Xiangggang.
Menamakan tanah jajahan sebagai yang ditemui oleh Cecil Rhodes (1853-1902) sebagai Rhodesia, walhal nama asal ialah Zimbabwe.
Penjajah dengan kuasa dolar dan kuasa senjata memastikan nama-nama ini terus diguna pakai.
Buku-buku ilmu alam karangan jabatan pelajaran yang didirikan oleh penjajah memastikan nama-nama yang direka oleh penjajah ini terus diguna pakai di seluruh dunia.
Apabila negara-negara yang dijajah ini merdeka maka nama asal kembali digunakan.
Bombay menjadi Mumbai. Rhodesia menjadi Zimbabwe. Batavia menjadi Jakarta.
Penjenamaan semula juga memberikan permulaan yang bersih selepas kemerdekaan.
Sikap nyah penjajah di Afrika membawa banyak perubahan nama negara.
Bechuanaland menjadi Botswana, Nyasaland dinamakan semula sebagai Malawi, Gold Coast ditukar kepada Ghana dan negara yang secara rasmi dikenali sebagai Upper Volta muncul sebagai Burkina Faso.
Nama-nama negara ini memberi definisi jati diri dan siapa pemilik asal bumi tersebut.
Justeru masyarakat dunia mengenal Ireland. Land bermakna tanah.
Maka Ireland adalah tanah Irish. Finland bererti tanah milik orang Fin.
Scotland bermakna tanah milik orang Scott.
England bermakna tanah milik orang English.
Kita lihat tetangga kita menamakan negara mereka dari Siam ke Thailand.
Thai ini adalah warga asal negara yang kita panggil Siam.
Thai juga membawa makna bebas maka nama Thailand ini membawa makna bumi Thai yang bebas.
Semua negara-negara ini bangga dengan nama dan jati diri mereka.
Nama-nama pemberian kuasa kolonial dibenamkan. Nama asal usul dimunculkan.
Dari sini saya menimbulkan soalan. Ada apa dengan nama Malaysia?
Ramai tidak tahu atau ramai telah lupa nama asal Semenanjung Malaysia ialah Tanah Melayu atau Malayland.
Ini sama taraf dengan Thailand, Finland atau Ireland. Maknanya tanah dan bumi itu berasal usul dan milik Bani Melayu.
Apa yang terjadi? Kenapa jadi Malaysia. Kenapa kita tidak terus menamakan diri kita Tanah Melayu?
Tidak terus menjadi Malayland dalam bahasa Inggeris.
Walhal Tanah Melayu ini adalah asal usul persejarahan tanah air kita.
Saya masih ingat lagi zaman tanah air kita ini pernah di panggil Persekutuan Tanah Melayu (PTM).
Saya ingat lagi menerima surat yang menggunakan alamat PTM.
Apa terjadi? Kenapa Bani Melayu bersedia meninggalkan nama asal usul bumi milik mereka?
Walhal negara-negara lain setelah penjajah berundur dengan bangga menggunakan nama jati diri mereka.
Kita di Tanah Melayu membuat perkara songsang.
Pada hemat saya ini adalah salah satu jenayah besar yang dilakukan oleh Umno.
Parti ini adalah parti tajaan penjajah Inggeris menukar nama Tanah Melayu ini. Ada apa pada nama?
Apakah menukar nama satu jenayah? Tunggu pencerahan minggu hadapan.


Malaysia berdepan ketidaktentuan politik selepas Muhyiddin didakwa, kata penganalisis

Malaysia mungkin berdepan polarisasi politik berterusan dan Perdana Menteri Anwar Ibrahim berisiko berdepan tindak balas negatif ketika pentadbirannya melakukan pendakwaan terhadap musuh dan juga pendahulunya Muhyiddin Yassin, tiga bulan selepas Pilihan Raya Umum ke-15 (PRU15), kata penganalisis.
Muhyiddin, yang merupakan perdana menteri selama 17 bulan antara 2020 dan 2021, didakwa atas tuduhan salah guna kuasa dan pengubahan wang haram berhubung projek yang dilancarkan di bawah kepimpinannya.
Beliau bagaimanapun mengaku tidak bersalah dan berkata pertuduhan itu hanya bermotifkan politik.
Namun begitu ia dinafikan Anwar, sambil berkata perkara itu dilaksanakan sepenuhnya oleh agensi penguatkuasaan undang-undang.
Akan tetapi kes itu mampu menjadikan kerajaan Anwar lebih tidak popular dalam kalangan kelompok konservatif, dengan pengundi Melayu lebih condong memilih blok pembangkang walaupun pemimpin kanan gabungan itu berdepan pertuduhan rasuah, kata pemerhati kepada Reuters.
Ini seterusnya boleh membawa lebih banyak ketidaktentuan politik dalam negara yang menyaksikan lima perdana menteri dalam tempoh enam tahun.
Kerajaan campuran dipimpin Anwar dijangka berdepan cabaran hebat daripada gabungan Muhyiddin pada enam pilihan raya negeri, yang dijangka berlangsung menjelang Jun ini.
"Ia adalah ujian besar bagi Anwar, yang mempunyai pemimpin dalam Kabinetnya yang berdepan kes rasuah," kata Bridget Welsh, penganalisis politik di Universiti Nottingham Asia Research Institute, kepada Reuters.
"Pentadbirannya akan berdepan krisis kredibiliti yang meluas melainkan ada usaha untuk melakukan reformasi sebenar.
“Naratif penganiayaan ini memberi kesan kepada dinamik polarisasi politik Malaysia," katanya.
Muhyiddin merupakan bekas perdana menteri kedua dalam sejarah Malaysia yang didakwa atas tuduhan rasuah sejurus selepas kalah dalam pilihan raya, dan kesnya menarik perhatian kepada pelbagai retakan dalam politik negara.
Dalam negara yang berbilang etnik, berbilang agama, etnik Melayu membentuk kelompok majoriti, manakala etnik Cina dan minoriti India kebanyakannya beragama Hindu, Buddha atau Kristian.
Anwar mewakili blok progresif, pelbagai etnik tetapi berdepan kritikan kerana menjalinkan kerjasama dengan Umno yang dicemari rasuah untuk membentuk kerajaan campuran selepas gagal memperoleh majoriti dalam pilihan raya tahun lalu.
Anwar melantik Presiden Umno Ahmad Zahid Hamidi sebagai timbalannya walaupun berdepab pelbagai pendakwaan rasuah.
Muhyiddin pula mengetuai pakatan konservatif Melayu, Islam yang menggambarkan dirinya bersih daripada rasuah, dan berjaya menguasai hampir semua kawasan majoriti Melayu dalam pilihan raya tahun lalu.
Anwar bagaimanapun gagal memperoleh sokongan orang Melayu, menurut tinjauan.
Dalam satu lagi kemungkinan ke atas ketidaktentuan politik, pertuduhan terhadap Muhyiddin berpotensi melemahkan partinya dan mengukuhkan peranan PAS dalam blok pembangkang, kata Oh Ei Sun, seorang felo kanan Institut Hal Ehwal Antarabangsa Singapura.
"Perikatan yang dikuasai PAS akan memberi tumpuan kepada sentimen agama. Itu boleh meningkatkan gelombang sokongan dalam kelompok konservatif pengundi Malaysia," kata Oh, merujuk kepada blok pembangkang.
Politik balas dendam?
Anwar menegaskan pendakwaan terhadap Muhyiddin tidak bermotifkan politik.
Bagi mencapai kestabilan, adalah penting bagi kerajaannya memberi isyarat bahawa ia tidak menyasarkan pembangkang, kata penganalisis politik Wong Chin Huat.
"Selagi Anwar mampu menguasai kelompokpertengahan dengan menunjukkan kesaksamaan, bukannya politik balas dendam, kerajaannya akan selamat dan masyarakat antarabangsa tidak perlu risau tentang ketidakstabilan politik," kata Wong.
Tidak seperti perdana menteri Malaysia sebelum ini, Anwar tidak membuat sebarang perubahan kepada kepimpinan agensi penguatkuasaan undang-undang negara selepas dilantik sebagai perdana menteri.
Malah, Muhyiddin melantik penjawat awam tertinggi yang memainkan peranan penting dalam siasatan berhubung dakwaan rasuahnya: ketua Suruhanjaya Pencegahan Rasuah Malaysia (SPRM) dan peguam negara.
Semalam, SPRM menafikan campur tangan pihak tertinggi dalam proses siasatannya.
Muhyiddin bukanlah pemimpin Malaysia pertama yang mempertikaikan pendakwaan berasaskan politik balas dendam yang dikenakan ke atasnya.
Anwar sendiri pernah dipenjarakan atas tuduhan rasuah dan liwat sebelum menjadi perdana menteri, pertuduhan yang ditegaskannya sebagai rancangan untuk menghalangnya daripada berkuasa.
Beliau mendapat pengampunan pada 2018.
Politik Malaysia tidak stabil sejak Najib Razak tewas dalam pilihan raya pada 2018, menamatkan era pemerintahan paling lama Umno selama lebih 60 tahun sejak merdeka.
Najib, yang juga mendakwa berlaku penganiayaan politik, kini menjalani hukuman penjara atas tuduhan rasuah berkait skandal berbilion dolar dana negara 1MDB.


PM seru kibar Jalur Gemilang tanda solidariti melawan Covid-19

Perdana Menteri Muhyiddin Yassin menyeru seluruh rakyat Malaysia menterjemahkan solidariti dalam melawan pandemik Covid-19 dengan mengibarkan Jalur Gemilang.Dalam ucapannya semasa melancarkan program Bulan Kebangsaan dan Kibar Jalur Gemilang 2021 hari ini, katanya beliau berharap orang ramai menyahut seruan itu dengan penuh rasa bangga, tertib serta rasa hormat, dan mengibarkan Jalur Gemilang di kediaman mahupun kenderaan masing-masing.“Jalur Gemilang adalah lambang negara yang mampu membangkitkan semangat patriotisme dalam hati setiap rakyat Malaysia, yang mencetuskan solidariti dalam mendepani apa jua cabaran yang mendatang.“Marilah kita bersama-sama melakukannya demi menzahirkan rasa cinta terhadap negara, diiringi doa dan harapan agar negara akan segera pulih dari wabak Covid-19, dan kita dapat kembali kehidupan normal dan mengecapi kemakmuran bersama,” katanya.Majlis pelancaran yang disiarkan di Radio Televisyen Malaysia (RTM) hari ini, turut dihadiri Menteri Komunikasi Dan Multimedia Saifuddin Abdullah merangkap Pengerusi Jawatankuasa Induk Sambutan Hari Kebangsaan dan Hari Malaysia 2021.Terengganu merupakan tuan rumah pelancaran Bulan Kebangsaan dan Kibar Jalur Gemilang pada tahun ini, namun disebabkan negara kini berada dalam Pelan Pemulihan Negara bagi mengawal penularan Covid-19, tiada acara sambutan secara fizikal diadakan.Muhyiddin berkata tema sambutan tahun ini kekal seperti tahun lepas iaitu Malaysia Prihatin, seiring dengan iltizam dan aspirasi berterusan kerajaan Perikatan Nasional dalam menyemai rasa cinta kepada negara, selain menyemarakkan semangat kebersamaan dalam kalangan rakyat ketika negara masih memerangi pandemik Covid-19.“Saya yakin bahawa saudara dan saudari mempunyai semangat cintakan negara yang tinggi, dan dapat mengambil iktibar serta aspirasi daripada kepentingan meraikan bulan bersejarah ini, yang menyaksikan negara kita mencapai kemerdekaan,” katanya.Beliau berkata melalui semangat cintakan negara yang sentiasa diperteguhkan, rakyat negara ini akan dapat mengekalkan kehidupan yang harmoni, saling mengasihi dan bersatu hati meskipun berlainan kaum, agama dan latar belakang.Perdana menteri berkata semangat juang tinggi pemimpin dan nenek moyang dalam menuntut kemerdekaan negara perlu dijadikan iktibar dan memberi inspirasi kepada rakyat negara ini yang sedang berperang dengan musuh yang sukar dilihat dan lebih berbahaya seperti Covid-19.“Saya berdoa agar saudara dan saudari akan terus cekal dan dikurniakan kekuatan dalam usaha kita untuk menamatkan wabak Covid-19 ini,” katanya.


Kes harian catat 27,435 jangkitan, 55 lagi korban

27,435 kes baru Covid-19 direkodkan hari ini menjadikan jumlah keseluruhan sebanyak 3,622,607 kes.Sebanyak 30,335 pesakit turut dilaporkan sembuh, menjadikan jumlah keseluruhan kes sembuh sebanyak 3,281,128.Ketika ini, 308,251 kes aktif direkodkan, dengan 295,704 atau 95.9% daripadanya sedang menjalani kuarantin kendiri.Dalam pada itu, 3,510  (1.1%) kes kini berada di pusat kuarantin sementara 8,658 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 379 kes dan 216 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.2% dengan kes Covid-19 merangkumi 42.8% daripadanya.55 korban akibat wabak itu turut dilaporkan, termasuk 16 kes kematian sebelum tiba ke hospital.Ketika ini, kes keseluruhan kematian adalah sebanyak 33,228 orang.


Kerajaan umum RM1.4 bilion peruntukan bantuan mangsa banjir

Kerajaan memperuntukkan RM1.4 bilion bagi membantu mangsa banjir, termasuk bantuan tunai, pembersihan dan pembaikan, kata Perdana Menteri Ismail Sabri Yaakob.Dalam kenyataannya hari ini, Ismail mengucapkan takziah kepada seluruh mangsa banjir dan berkata kerajaan akan memastikan segala bantuan dan kemudahan akan dilaksanakan secara komprehensif di bawah inisiatif Bantuan Banjir Keluarga Malaysia.Menurutnya, di bawah inisiatif itu Bantuan Wang Ihsan akan ditambah baik termasuk RM1,000 kepada setiap ketua isi rumah (KIR) yang terjejas akibat banjir dan RM10,000 kepada waris mangsa yang meninggal dunia.Beliau juga berkata kerajaan akan menyalurkan bantuan tersebut kepada semua yang terkesan termasuk yang tidak berpindah ke pusat pemindahaan sementara (PPS).“Mangsa-mangsa yang terjejas akibat banjir boleh menuntut BWI setiap kali bencana menimpa berbanding sebelum ini hanya sekali sahaja semasa berlakunya Monsun Timur Laut.“Bagi tujuan ini, saya mengarahkan pihak-pihak berkaitan agar mempermudahkan urusan pembayaran tanpa sebarang birokrasi atau tanpa perlu mengisi pelbagai borang seperti sebelum ini,” katanya.Hujan lebat bulan ini menyebabkan banjir di lapan negeri, mengorbankan 48 nyawa setakat ini dan menyebabkan 70,000 yang kehilangan tempat tinggal terpaksa dipindahkan ke PPS.Hari ini, Jabatan Meteorologi meramalkan banjir gelombang kedua mungkin berlaku di empat buah negeri termasuk Pahang, Terengganu, Johor dan Kelantan bermula 31 Disember.


Nadma nafi halang operasi ATM di kawasan banjir

Agensi Pengurusan Bencana Malaysia (Nadma) menafikan laporan yang mengatakan kononnya Nadma menghalang Angkatan Tentera Malaysia (ATM) daripada beroperasi di kawasan banjir.Ketua Pengarah Nadma Aminuddin Hassim berkata perkara ini direka oleh pihak tertentu.“Saya sempat bercakap dengan Zamrose (Mohd Zin) dari tentera darat tengahari tadi, dia berkata kenyataan itu tidak datang daripada pasukan tentera.“Ini adalah perkara yang dimomok oleh pihak lain,” katanya pada sidang media selepas melawat kawasan banjir di Taman Sri Muda, Shah Alam hari ini.Sebelum ini, sebuah portal melaporkan Nadma tidak membenarkan ATM masuk ke kawasan-kawasan banjir, memandangkan darurat belum diisytiharkan oleh kerajaan.Laporan itu juga turut mengatakan kementerian pertahanan turun ke lapangan membantu mangsa-mangsa banjir tanpa persetujuan Nadma. Kawasan-kawasan perumahan di Taman Sri Muda di Shah Alam, Selangor yang terjejas akibat banjir kilat hujung minggu lalu masih belum pulih.“Hubungan Nadma dan ATM akan terus mesra dan mekar. Banyak perkara yang kita bincangkan bersama. “Sebahagian daripada tentera berada di Nadma,” katanya.


Joe Biden nafi ekonomi AS meleset

Ramai ahli ekonomi dan kakitangan perbankan menyatakan ekonomi Amerika Syarikat (AS) tidak berada dalam kemelesetan, kata Presiden Joe Biden pada Khamis lapor Sputnik.
"Pengerusi Rizab Persekutuan Jerome Powell dan ramai kakitangan perbankan serta ahli ekonomi  berkata kami tidak berada dalam kemelesetan," kata Biden di Rumah Putih.
Beliau berkata kadar pekerjaan baru yang diwujudkan dalam ekonomi AS dan rekod pengangguran adalah sebanyak 3.6%.
"Ia bukan kemelesetan kepada saya," kata Biden.
Terdahulu pada Khamis, Jabatan Perdagangan AS menyatakan anggaran awal keluaran dalam negara kasar (KDNK) AS menguncup 0.9% pada suku kedua tahun ini selepas penurunan KDNK suku pertama sebanyak 1.6 peratus. Takrifan kemelesetan ialah mempunyai dua perempat pertumbuhan negatif.
Bagaimanapun, menurut pentadbiran Biden angka terbaru itu berdasarkan pertumbuhan KDNK sebanyak 5.7% untuk semua tahun 2021 - pertumbuhan terpantas dalam empat dekad selepas penguncupan 3.5% pada 2020 akibat langkah-langkah pandemik Covid-19.


Sarawak boleh jadi negeri pertama selesai program imunisasi, kata Khairy

Menteri Penyelaras Program Imunisasi Covid-19 Kebangsaan (PICK) Khairy Jamaluddin hari ini memberikan jaminan kepada kerajaan Sarawak bahawa negeri itu akan menerima 4.4 juta dos vaksin Covid-19 bagi mencapai sasaran imuniti kelompok di negeri itu sebelum akhir Ogos depan.Bercakap pada sidang media di Kuching, beliau berkata bekalan besar-besaran sebanyak 380,000 dos akan dihantar setiap minggu sehingga mencapai 4.4 juta dos pada akhir bulan Ogos.“Saya ucap terima kasih kepada kerajaan negeri Sarawak, terutama ketua menteri dan Douglas Uggah (timbalan ketua menteri) kerana tawaran untuk dapatkan bekalan vaksin sendiri.“Apa pun, kerajaan pusat berikan jaminan kami akan berikan bekalan penuh vaksin kepada Sarawak.”Beliau berkata vaksin akan dihantar untuk 2.2 juta penduduk di negeri itu sebelum akhir Ogos.Bagi melengkapkan program imunisasi di Sarawak dalam tempoh itu, Khairy yang juga merupakan menteri sains, teknologi dan inovasi berkata negeri itu mesti menjalankan vaksinasi dengan kadar tidak kurang dari 45,000 suntikan setiap hari.“Fokus kami sekarang ini adalah bagaimana untuk laksanakannya supaya bila sampai sahaja bekalan di Sarawak, kita boleh suntik dengan segera.“Dengan kadar purata tersebut, kami dapat lengkapkan vaksinasi bagi rakyat Sarawak sebelum akhir Ogos,” katanya.Khairy turut berkata Badan Bertindak Imunisasi Covid-19 Sarawak bersama jabatan pengurusan bencana negeri (JBPN) akan menggerakkan satu pasukan untuk menjalankan program vaksinasi di kawasan pedalaman.“Kami juga akan buka PPV industri di kawasan-kawasan kilang dan perladangan. Kami akan tubuhkan jawatankuasa untuk pastikan pekerja-pekerja di kilang dan perladangan divaksin.“Jadi, tumpuan diberikan untuk tambah sumber manusia bagi tingkatkan kapasiti di pusat-pusat vaksinasi.”Beliau berkata mereka juga bersetuju untuk membuka lebih banyak pusat vaksinasi di Sarawak.“Ketika ini, ada tujuh hospital swasta dan 39 klinik swasta yang sudah diwartakan untuk PICK,” katanya sambil menambah Sarawak akan melaksanakan sistem imunisasi hibrid bagi mempercepatkan operasi program vaksinasi.Beliau berkata negeri-negeri lain juga akan dilawat beliau beberapa minggu akan datang untuk melihat sendiri perjalanan program imunisasi di seluruh negara.Ketika ditanya sama ada Sarawak diutamakan ketika ini untuk menerima bekalan penuh vaksin ekoran kebimbangan berhubung pilihan raya negeri, beliau berkata Sarawak perlu mencapai imuniti kelompok bagi mengelakkan gelombang baru jangkitan Covid-19.Beliau memetik Pilihan Raya Negeri Sabah pada September tahun lalu yang mencetuskan peningkatan mendadak jangkitan selepas orang ramai pulang untuk mengundi.“Ini bukan hal pilihan politik, tetapi satu kemestian mengikut undang-undang dalam isu kesihatan awam. Jika perintah darurat berakhir pada 1 Ogos, mengikut undang-undang, Sarawak mesti jalankan pilihan raya dalam masa 60 hari.“Jika perkara itu kita fikirkan, maka ada keperluan untuk mempercepatkan vaksinasi di Sarawak, dalam situasi Sarawak perlu jalankan PRN jika perintah darurat tamat seperti yang telah dijadualkan.“Ingat lagi pilihan raya Sabah tahun lepas? Jika negeri tak sepenuhnya mendapat vaksinasi sebelum itu, Sarawak dan seluruh negara akan berdepan risiko satu lagi gelombang Covid-19.”


Ahli perniagaan Nicky Liow serah diri selepas setahun hidup diburu polis

Lebih setahun menjadi buruan polis, ahli perniagaan Nicky Liow Soon Hee, yang disyaki mendalangi sebuah kumpulan jenayah terancang dikenali sebagai “Geng Nicky”, akhirnya tampil menyerah diri pagi tadi.Timbalan Ketua Polis Negara Razarudin Husain yang mengesahkan perkara berkenaan berkata Liow, 34, ditahan selepas menyerah diri secara sukarela di pejabat Jabatan Siasatan Jenayah Komersial Bukit Aman Kuala Lumpur, kira-kira 11 pagi.“Dia akan dibawa ke Mahkamah Shah Alam esok bagi menghadapi 26 pertuduhan.”Pada 23 Mac lepas, Mahkamah Shah Alam telah mengeluarkan waran tangkap terhadap Nicky Liow untuk menghadapi pertuduhan di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001,” katanya ketika dihubungi hari ini.Pada 9 April tahun lepas, Liow dan adiknya dihadapkan ke Mahkamah Sesyen Petaling Jaya, Selangor kerana didakwa menjadi ahli kumpulan jenayah terancang.Bagaimanapun, pendakwaan terhadap Liow dibuat tanpa kehadirannya kerana dipercayai telah melarikan diri.Liow yang merupakan pengasas Winner Dynasty Group berada dalam buruan berhubung sindiket Macau Scam selepas 68 ahlinya ditahan dalam Ops Pelican 3.0 Mac tahun lepas.Pada 26 April tahun lepas, Istana Pahang membatalkan dan menarik semula Darjah Kebesaran Darjah Sri Sultan Ahmad Shah Pahang (SSAP) yang membawa gelaran “Datuk Seri” kepada Liow.


Rakyat Malaysia lebih ‘sayangkan’ haiwan import di zoo berbanding tempatan

Satu analisis terbaru mengenai sumbangan yang diberikan melalui platform e-dagang Zoo Negara menunjukkan rakyat negara ini lebih berminat membantu haiwan-haiwan import berbanding spesies tempatan.Rakyat Malaysia menyumbang lebih banyak dana kepada haiwan import “eksotik” seperti cheetah dan panda berbanding orang utan dan beruang matahari.“Seolah-olah haiwan-haiwan eksotik yang kita lihat dalam filem dan dokumentari National Geographic lebih diterima oleh rakyat negara ini,” kata Andrew Sebastian, pengasas dan presiden Persatuan Ekopelancongan dan Pemuliharaan Malaysia (EcoMy).Sebagai contoh, katanya Liang Liang dan Xing Xing, dua ekor panda gergasi yang diimport dari China dengan harga RM25 juta.Walaupun menerima kritikan ketika tiba pada 2014, dua ekor panda itu berjaya menarik perhatian orang ramai setiap hari.Keistimewaan yang diberikan kepada panda dan haiwan import yang lain dari segi penjagaan dan sokongan bukanlah satu perkara baru.Sebastian memberitahu MalaysiaNow, “Ia nampak lebih menarik pada kanak-kanak termasuk juga golongan dewasa untuk dikaitkan dengan panda, singa berbanding spesies tempatan kerana kurangnya kesedaran dan penghargaan kepada hidupan liar tempatan.Berasal dari iklim yang berbeza dan memerlukan makanan khas, haiwan import dialu-alukan di zoo negara ini walaupun sukar untuk dipelihara.Adakah haiwan tempatan tidak layak menerima layanan serupa?Keistimewaan yang diberikan kepada panda dan haiwan import yang lain dari segi penjagaan dan sokongan bukanlah satu perkara baru.Kenapa cimpanzi, panda dan cheetah berjaya menarik perhatian orang ramai, menurut analisis itu, adakah disebabkan wang?Aktivis alam sekitar dan Presiden Pertubuhan Perlindungan Khazanah Alam Malaysia (Peka) Shariffa Sabrina Syed Akil, mengatakan persepsi masyarakat merupakan punca utama kepada masalah ini.“Ia kerana rakyat Malaysia berpandangan bahawa haiwan-haiwan tempatan masih banyak jumlahnya dan mudah dilihat jika kita masuk ke dalam hutan-hutan negara ini, dan ia tidak mempunyai nilai eksotik serta tidak memerlukan bantuan dan sokongan untuk diselamatkan,” katanya kepada MalaysiaNow.Sebastian turut bersetuju. “Orang ramai percaya haiwan-haiwan eksotik luar negara lebih berbaloi untuk disayangi, yang akhirnya menerima sokongan lebih banyak.”Ahli-ahli alamiah turut bersetuju tindakan mengurung haiwan liar tempatan di dalam zoo dan pusat-pusat rehabilitasi bukan merupakan satu dasar yang ideal.Kata mereka, mengurung haiwan hanya boleh dilakukan sebagai pilihan terakhir apabila ia terancam dalam habitat semula jadi dan memerlukan campur tangan manusia untuk menyelamatkannya.Beruang matahari turut menerima nasib serupa dengan orang utan yang kurang mendapat perhatian berbanding haiwan eksotik.Shariffa tidak suka dengan zoo.Katanya, mengekalkan perniagaan dengan mengurung haiwan dan melatihnya melakukan pelbagai aksi untuk menghiburkan manusia patut dihentikan, dan berharap Malaysia akan menjadi antara yang terawal untuk melakukannya.“Dari zoo, orang ramai sepatutnya boleh melawat haiwan-haiwan di habitat semula jadi,” katanya.“Pusat rehabilitasi haiwan liar juga patut dibuka kepada orang ramai dan melihat sendiri betapa penting kepada haiwan liar untuk hidup dalam habitat semula jadi dan bebas bergerak.”Katanya, adalah penting buat kerajaan dan Zoo Negara untuk mengakui dan menonjolkan bahawa hidupan liar kita terancam.Kemudian mereka boleh mula mendidik masyarakat mengenai pentingnya memelihara haiwan tempatan yang terancam.Shariffa juga menggesa, “kempen kumpul dana Zoo Negara perlu dilaksanakan secara sama rata kepada semua haiwan dan bukan memberi pilihan kepada penderma untuk pilih spesies yang digemari sahaja.”Sebastian mengatakan Zoo Negara perlu memainkan peranan besar dalam mendidik rakyat negara ini mengenai semua jenis haiwan, sama ada dari luar negara atau tempatan.Katanya, zoo perlu memberikan perhatian khusus kepada haiwan tempatan terutamanya apabila melibatkan spesies yang boleh dilihat dalam habitat asalnya.Dia percaya masih banyak yang perlu dilakukan untuk mendidik rakyat Malaysia mengenai keunikan hidupan liar, haiwan terancam di negara ini dan ia merupakan tanggungjawab semua bukan hanya kepada zoo.Tourism Malaysia melancarkan kempen Cuti-Cuti Malaysia “Santai di Zoo” minggu ini, bertujuan untuk menggalakkan orang ramai berkunjung ke zoo-zoo tempatan.Ketika bersama anak-anak bersantai melihat haiwan-haiwan eksotik yang mahal dipamerkan, mungkin sebilangan kecil mereka mendapat sedikit pengetahuan yang sering dilupakan mengenai haiwan liar tempatan yang terancam.


Rosmah gagal percubaan kedua mohon hakim kes gubah wang haram tarik diri

Rosmah Mansor sekali lagi gagal dalam permohonannya supaya hakim Mahkamah Tinggi Mohamed Zaini Mazlan menarik diri daripada mendengar kesnya berkaitan pengubahan wang haram dan pengelakan cukai.Ini adalah kali kedua isteri bekas perdana menteri Najib Razak memfailkan permohonan selepas Zaini, yang juga merupakan hakim bagi kes hibrid solar melibatkan Rosmah, menolak permohonan Rosmah yang dibuat pada 14 Disember, bagi beliau menarik diri daripada mendengar kes berkenaan.Hakim Zaini dalam menolak permohonan Rosmah itu berkata permohonan kedua ini adalah berdasarkan kepada asas yang sama dengan permohonan pertama, iaitu beliau juga merupakan hakim yang membicarkan kes perbicaraan hibrid solar Rosmah.Hakim itu berkata bagaimanapun pemohon (Rosmah), kini telah memohon untuk memasukkan dua lagi kes yang beliau kendalikan iaitu kes pelucuthakan 1Malaysia Developement Berhad (1MDB) di mana pemohon adalah salah seorang responden dan kes audit 1MDB.“Apa yang pemohon lakukan dengan memasukkan dua kes tambahan itu, hanya menambahkan ‘warna’ pada permohonannya. Bagaimanapun pada asasnya sama seperti alasan yang dikemukakan pada permohonan pertama, kerana ia berkaitan kepda penglibatan dan keputusan yang saya buat dalam kes-kes ini.“Saya perlu tambah bahawa saya bingung apabila pemohon telah menyebut kes pelucuthakan 1MDB dan kes audit 1MDB dalam permohonannya. Dalam kes pelucuthakan 1MDB, saya telah menolak permohonan pendakwaan untuk melucuthakan harta miliknya.“Kes audit 1MDB sebaliknya tidak berkaitan dengan pemohon langsung. Saya berpandangan bahawa pemohon perlu dihentikan daripada mengemukakan permohohanan lagi untuk penarikan diri hakim. Doktrin ‘res judicata’ terpakai dalam permohonan kedua ini,” katanya.Zaini berkata hujah-hujah awal yang telah dikemukakan oleh pemohon dalam kes pelucuthakan 1MDB dan kes audit 1MDB boleh dilihat semula dalam permohonan pertama, kerana ia berada dalam pengetahuan pemohon pada ketika pmohonan pertama dibuat.“Kepentingan awam menuntut bahawa mesti ada penamat kepada litigasi, dan pihak-pihak berkenaan tidak seharusnya dibenarkan untuk membuat litigasi terhadap isu yang sama berulang kali. Maka dengan ini permohonan pemohon adalah ditolak,” katanya.Bagaimanapun Zaini membenarkan permohonan peguam Rosmah Firoz Hussein Ahmad Jamaluddin untuk menangguhkan perbicaraan kes pengubahan wang haram, yang pada asalnya telah ditetapkan pada Rabu (27 April), sementara menunggu penyelesaian rayuan Rosmah mengenai keputusan hari ini di Mahkamah Rayuan.“Dengan ini perbicaraan ditangguhkan,” kata hakim itu selepas pihak pendakwaan tidak menolak permohonan untuk penangguhan itu.Rayuan Rosmah berhubung permohonan pertama masih lagi belum dibacarakan di Mahkamah Rayuan. Kes rayuan itu telah ditetapkan untuk pengurusan kes pada 19 Mei.Sementara itu Zaini juga menetapkan 24 Mei untuk sebut semula kes permohonan Rosmah untuk melucutkan kelayakan bekas hakim Mahkamah Persektuan Gopal Sri Ram daripada bertindak sebagai ketua pendakwa dalam kes pengubahan wang haramnya.Rosmah, 70, berdepan dengan 12 pertuduhan pengubahan wang haram berjumlah RM7,097,750, serta lima pertuduhan gagal mengisytihar pendapatannya kepada Lembaga Hasil Dalam Negeri (LHDN).Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim dari 1 Mei 2014 hingga 1 Mei 2018.


Selepas setahun, masih banyak persoalan bagi guru era pandemik

Setahun selepas pandemik Covid-19 melanda Malaysia, cara berbeza pengajaran dan pembelajaran memaksa kaedah tradisional dalam sektor pendidikan ditinggalkan, menyebabkan ramai guru masih dibelenggu persoalan berhubung peranan mereka dalam norma baru, begitu juga dengan murid.Selepas turun naik tahun 2020, guru dan murid pada semua peringkat kembali ke bilik darjah, tetapi kebanyakannya melalui kelas maya dan interaksi dengan yang lain bergantung kepada kamera web dan mikrofon.Akan tetapi, menggendalikan kelas secara dalam talian adalah berbeza dengan cara tradisional.Chew Mei Yee daripada badan bukan kerajaan (NGO) Teach for Malaysia (TFM) berkata, apabila keluar berita tentang kelas secara bersemuka tidak akan diadakan, persoalan yang timbul bagi ramai pihak ialah bagaimana pembelajaran dari rumah akan dilakukan.Walaupun kementerian pendidikan mengeluarkan panduan berhubung perkara itu, sesetengah guru masih bimbang tentang jadual dan apa yang diharapkan daripada mereka.Sekurang-kurangnya, sesetengah daripada kebimbangan ini mempunyai justifikasi.“Kita mempunyai 90 guru yang mengajar tahun lepas,” kata Chew dari TFM, NGO yang bercita-cita untuk menghapuskan ketidaksamaan dalam pendidikan.Melalui program felow TFM, mereka yang berbakat akan digajikan menjadi guru sepenuh masa selama dua tahun sebelum meneruskannya dalam jangkamasa panjang di sekolah yang memerlukan di seluruh negara.“Walaupun memberikan inisiatif terbaik dan kreatif serta berusaha keras untuk berinteraksi dengan murid, realitinya lebih kurang 30% murid sahaja yang berinteraksi dalam pembelajaran.“Ini adalah persoalan besar,” katanya kepada MalaysiaNow. “Bagaimana sebenarnya untuk berinteraksi dengan semua murid?”“Setiap sekolah mempunyai konteks yang berbeza,” kata Chew.Tetapi murid juga mempunyai persoalan.“Terdapat banyak cakap-cakap terutamanya dalam kalangan murid Tingkatan 5, terasa seperti hilang arah dan tujuan. Akhirnya, apa yang sebenarnya mereka belajar?” soal Chew.“Buat pertama kali mereka mempunyai terlalu banyak masa. Disebabkan itu, bagaimana mereka menguruskan masa, terutamanya apabila guru yang berbeza mempunyai jangkaan dan pendekatan yang berbeza?”Ini menyebabkan murid juga berdepan dengan situasi mencabar, katanya.Semuanya berbezaWalaupun kementerian pendidikan mengeluarkan panduan umum, sukar untuk guru melaksanakannya.“Setiap sekolah mempunyai konteks yang berbeza,” kata Chew.Selain itu, ibu bapa turut berada dalam kekeliruan terutamanya yang mempunyai lebih daripada seorang anak dan mencuba melakukannya tanpa garis panduan yang boleh disesuaikan, tambahnya.Cadangannya?“Saya rasa kita perlu adakan dialog setempat antara sekolah, guru dan murid tentang cara terbaik untuk pembelajaran yang berkesan.”Salah satu cara melakukannya ialah kembali ke cara mengajar tradisional menggunakan pen, kertas dan surat melalui pendekatan surat-menyurat antara guru dan murid.Akan tetapi Chew berkata soalan perlu ditanya tentang apakah peperiksaan seperti SPM yang masih dilaksanakan merupakan pendekatan terbaik.“Apakah kaedah yang boleh mengubah cara kita berfikir tentang pembelajaran dan struktur lama?”Baginya, adalah penting untuk melihat pihak lain sebagai rakan kongsi dan mengenepikan segala perbezaan.“Murid adalah pihak berkepentingan utama. Kita perlu melihat mereka sebagai kunci bagi memahami bagaimana untuk sentiasa memperbaiki situasi pembelajaran seperti ini,” katanya.“Akhirnya kita mahukan perkara sama – supaya murid mencuba dan meneruskan pembelajaran secara holistik. Kita perlu maju ke depan bersama.”


Kes baru turun sedikit, tetapi masih melebihi 17,000

Sejumlah 17,150 kes Covid-19 direkodkan hari ini, menjadikan jumlah kes keseluruhan mencecah 1,130,422.Selangor merekodkan 6,326 kes, Kuala Lumpur 2,086, Kedah 1,511, Johor 1,045 dan Sabah 1,002.Sementara Negeri Sembilan merekodkan 809 kes, Perak 693, Melaka 686, Pulau Pinang 752, Pahang 676, Sarawak 578, Kelantan 459 dan Terengganu 429.Putrajaya merekodkan 72 kes, Perlis 21 dan Labuan lima.Negara juga mencatat sebanyak 11,326 kes sembuh menjadikan jumlah keseluruhan kes sembuh meningkat kepada 925,965.Kes aktif dengan kebolehjangkitan pula kini berjumlah 195,273.Dalam pada itu, 1,059 pesakit ditempatkan di unit rawatan rapi (ICU) termasuk 531 orang memerlukan bantuan alat pernafasan.Malaysia turut mencatat 160 lagi korban akibat Covid-19, menjadikan jumlah mangsa yang maut meningkat kepada 9,184.